Rapid Rail kenal pasti penambahbaikan segera, elak stesen sesak

KUALA LUMPUR, 1 September- Pengendali perkhidmatan rel Rapid KL, Rapid Rail Sdn Bhd (Rapid Rail) telah mengenal pasti penambahbaikan segera yang perlu diambil bagi mengelak kesesakan teruk di stesen-stesen pertukaran utama pada masa hadapan.Rapid Rail dalam kenyataan malam tadi memaklumkan antaranya ialah menambah bilangan pegawai stesen serta polis bantuan untuk mengawal kesesakan terutama waktu puncak, mesin jualan tiket yang dapat menerima wang kertas serta duit syiling, dan meningkatkan jumlah Duta Rel bagi membantu pengguna di stesen."Selain itu pihak Rapid KL juga akan menilai kebolehlaksanaan perkhidmatan alternatif seperti Rapid KL Ekspres, satu perkhidmatan bas tanpa henti dari satu stesen ke stesen-stesen pertukaran utama," menurut kenyataan tersebut.Rapid Rail memaklumkan beberapa stesen rel Rapid KL terutama di stesen pertukaran utama seperti Pasar Seni, mengalami kesesakan bermula pagi ini ekoran peningkatan luar biasa jumlah penumpang yang menggunakan perkhidmatan rel untuk ke ibu kota bagi menyaksikan sambutan Hari Kebangsaan 2022.Berikutan keadaan di beberapa stesen yang mengalami kesesakan teruk, Rapid Rail berkata mereka telah mengambil tindakan segera bagi mengawal keadaan serta memastikan keselamatan pengguna, termasuk menambah bilangan tren untuk mengurangkan kesesakan.

Penumpang menggunakan perkhidmatan rel ke ibu kota bagi menyaksikan sambutan Hari Kebangsaan 2022 / FOTO BERNAMA

"Pihak Rapid Rail memohon maaf kepada semua penumpang yang terlibat di atas segala kesulitan dihadapi. Kami akan menilai semula sistem serta proses operasi kami agar situasi yang sama tidak berulang," menurut kenyataan itu.Menurut Rapid Rail keadaan di stesen-stesen kembali pulih pada pukul 3.00 petang dan keadaan kini terkawal. -BERNAMA


JAKM Kedah: Penyertaan lebih banyak usahawan desa

ALOR SETAR, 31 Ogos- Penyertaan lebih banyak usahawan desa dalam Jelajah Aspirasi Keluarga Malaysia (JAKM) Kedah, antara kelainan yang ditampilkan jelajah kali ini.Demikian menurut Menteri Pembangunan Luar Bandar, Datuk Seri Mahdzir Khalid.Berlangsung di perkarangan Stadium Darul Aman, di sini, pelbagai kemudahan disediakan kepada pengunjung mulai 2 hingga 4 September.Antaranya Karnival Kerjaya Jamin Kerja yang menawarkan lebih 4,000 kekosongan jawatan. "Nampak ada persiapan dari segi acara besar dalam khemah tempat usahawan, tempat Karnival Kerjaya Jamin Kerja."Kemudian kementerian-kementerian juga ada booth, di mana mereka boleh pamerkan apa yang telah dilaksanakan."Saya tengok dari segi persiapan baik," katanya.

Beliau berkata demikian kepada media selepas meninjau persiapan JAKM Kedah, di sini hari ini.Pada jelajah itu nanti, pengunjung juga berpeluang membuat pembelian seekor ayam dan beras lima kilogram dengan harga RM10 melalui jualan 'Happy Hour'. Perkhidmatan bas shuttle percuma MARA Liner akan disediakan kepada pengunjung bermula pukul 9 pagi hingga 9 malam, melibatkan dua laluan iaitu dari Stesen Bas Shahab Perdana dan Pekan Rabu.  Sepanjang tempoh 3 hari itu juga, hadiah cabutan bertuah berupa kereta Perodua Axia, motosikal dan peralatan barangan elektrik ditawarkan setiap hari.  Turut disediakan perkhidmatan menukar minyak pelincir motosikal percuma oleh agensi di bawah Kementerian Pembangunan Luar Bandar (KPLB), persembahan artis tempatan dan forum perdana oleh tokoh agama terkenal.


Program 'Sarong Kids' rai keunikan budaya, cungkil kreativiti kanak-kanak

SEREMBAN, 31 Ogos- Lebih 120 murid tadika di bawah Pertubuhan Tadika Swasta Negeri Sembilan (TUNTASN9) meraikan keunikan budaya rakyat negara ini melalui program pertandingan bakat 'Sarong Kids'.Dengan tema 'Bersatu Dengan Sarong', program bagi mencungkil bakat dan kebolehan kanak-kanak supaya menjadi lebih kreatif, inovatif dan produktif.Ia juga diharap dapat mendedahkan kanak-kanak mengenai jenis kepelbagaian, keindahan dan budaya di Malaysia serta memupuk diri agar mengekalkan kecintaan terhadap negara."Secara kebiasaannya, murid tadika akan menyambut Hari Kebangsaan dan Hari Malaysia di tadika masing-masing, tapi kali ini kami berhasrat untuk bergabung dan membawa keraian ini ke tahap yang berbeza untuk kanak-kanak tadika kami," kata Pengerusi TUNTASN9, Encik Abdul Rahman Abd Jalil dalam satu kenyataan.

(Ketua Juri En Rosafiz Sudeen (tiga dari kiri) dari Pejabat Pendidikan Daerah Seremban bersama Juara Pertandingan Nyanyian Aksi Berkumpulan dari Tadika Rumah Si Kecil, Rskkids)

Sebanyak tiga kategori ditetapkan untuk dipertandingkan iaitu mewarna, peragaan fesyen busana tradisi dan pertandingan nyanyian aksi berkumpulan dengan membawa lagu-lagu rakyat.Seramai 200 ibu bapa dari 15 tadika swasta yang hadir kelihatan teruja kerana pendedahan sebegini amat berharga untuk anak-anak mereka."Pada saya pembelajaran kanak-kanak tidak terhad kepada aktivitiaktiviti dalam bilik darjah semata-mata. Sebaliknya, setiap situasi adalah satu kesempatan untuk belajar," kata Puan Norasiah Othman yang menyokong usaha tadika swasta menganjurkan program sebegini.Program Sarong Kids dianjurkan bersama bersempena "I Love Malaysian Kids Art Exhibition" dari 20 Ogos hingga 16 September di Seremban Prima.


Pemandu, sembilan pemumpang nyaris maut bas terbakar

BALING, 31 Ogos- Tindakan pantas seorang pemandu kereta memaklumkan terdapat percikan api di belakang sebuah bas yang diekorinya berjaya menyelamatkan seorang pemandu dan sembilan penumpang daripada kebakaran.Kejadian berlaku berhampiran pusat timbang Jabatan Pengangkutan Jalan (JPJ) Kuala Ketil di sini.Pegawai Operasi Balai Bomba dan Penyelamat (BBP) Aman Jaya, Pegawai Bomba Kanan II Nordin Arshad berkata, kejadian berlaku semasa bas dipandu seorang lelaki berumur 56 tahun membawa lima penumpang perempuan dan empat penumpang lelaki dari Sungai Petani ke Baling."Panggilan kecemasan diterima melalui sistem MERS999 pada pukul 4.11 petang tadi.Sebaik tiba di lokasi, didapati sebuah bas sedang terbakar hampir 90 peratus," katanya menerusi kenyataan.

(Anggota bomba melakukan kerja-kerja pemadaman sebaik tiba di lokasi kejadian)

Tambah beliau, kerja-kerja pemadaman dilakukan menggunakan dua aliran salur bantu mula air daripada tangki sebuah jentera dan sebuah lagi jentera Pasukan Bomba Sukarela (PBS) Kuala Ketil.Api berjaya dipadamkan secara keseluruhan pada pukul 5.20 petang.Katanya, siasatan awal mendapati percikan api mula kelihatan di bahagian belakang bas itu yang menempatkan enjin kenderaan berat terbabit.


Floria Diraja Putrajaya, lokasi tumpuan sempena cuti umum

PUTRAJAYA, 31 Ogos- Cuti umum sempena Hari Kebangsaan dimanfaat Keluarga Malaysia dengan mengunjungi Floria Diraja Putrajaya.Membuka tirainya dengan tema 'Floria Hebat' dua hari lalu, antara lokasi yang menjadi tumpuan ialah Taman Keluarga Malaysia dan gerai jualan Orkid.Bertempat di Anjung Floria, Presint 4, tapak seluas 20 hektar itu digunakan sepenuhnya untuk pameran bunga-bungaan khasnya bunga Orkid yang dipilih sebagai bunga tema untuk festival kali ini.Tumpuan utama menggamit pengunjung adalah dinding bunga menegak yang dipenuhi dengan Orkid daripada pelbagai spesies dan kacukan, terutama kelompok Dendrobium."Memang hajat itu nak beli Orkid, boleh dikatakan ada floria ini makcik tidak pernah ketinggalan untuk datang, selain itu dapat terapi kita punya mindalah," kata pengunjung, Jamiah Yatim"Saya memang peminat Orkid, ini peluang yang saya tidak lepaskanlah," menurut Halimah Yahya.

(Dinding bunga menegak dipenuhi Orkid antara tumpuan di Floria Diraja Putrajaya)

Selain Orkid, 400,000 pokok bunga daripada pelbagai spesies dan kultivar turut menjadi tarikan pengunjung.Floria Diraja Putrajaya dibuka bermula pukul 9 pagi hingga 10 malam hingga 4 September.


Orkestra RTM adakan persembahan julung kali pada sambutan Hari Kebangsaan 2022

KUALA LUMPUR, 31 Ogos - Buat julung kalinya, Orkestra Radio Televisyen Malaysia (RTM) melakar sejarah dengan persembahan lagu patriotik secara langsung pada sambutan Hari Kebangsaan 2022 di Dataran Merdeka.Pengarah Bahagian Perkhidmatan Muzik RTM, Datuk Mokhzani Ismail bagaimanapun mengakui berhadapan dengan cuaca panas terik di atas pentas terbuka tidak mengugat melodi pimpinannya yang terdiri 65 ahli muzik dan 65 penyanyi koir.Katanya, pada sambutan tersebut, Orkestra RTM membawakan sebanyak 13 buah lagu. Antaranya, Nyalakan Tekad, Malaysia Berjaya, Gemuruh, Warisan, dan lagu tema sambutan bulan kebangsaan tahun ini iaitu Keluarga Malaysia Teguh Bersama, nukilan Menteri Komunikasi dan Multimedia, Tan Sri Annuar Musa.

"Seawal pukul 7 pagi kita buat persembahan dengan artis-artis seperti Aina Abdul, Aliff Satar sehinggalah tuanku berangkat utuk lagu negaraku secara langsung dan lagu tema dan seterusnya semasa segmen lintas hormat pesawat pun Orkestra terlibat juga sehinggalah ke akhir."Cadangan yang sebelum ini dibawa oleh Datuk Seri KSU, apa kata kali ini selepas dua tahun pandemik, kita merayakan perayaan kali ini dengan skala yang besar, kita persembahkan Orkestra RTM secara langsung," katanya. Persembahan selama dua jam itu, turut melibatkan 12 artis tempatan dan 65 Koir Keluarga Malaysia Broadway Academy di bawah pimpinan Dr. Casey.Tambah Datuk Mokhzani, beliau yang telah berkhidmat selama 33 tahun bersama RTM turut berbangga kerana menjadi sebahagian daripada sejarah sambutan Hari Kebangsaan 2022 selepas dua tahun tidak diadakan akibat penularan Pandemik COVID-19. Bagi menjayakan sambutan Hari Kebangsaan 2022, Orkestra RTM telah melakukan persiapan dan raptai selama dua bulan.


Sambutan Hari Kebangsaan, meriah dan cemerlang - PM

KUALA LUMPUR, 31 Ogos - Penganjuran sambutan Hari Kebangsaan di Dataran Merdeka disifatkan Perdana Menteri, Datuk Seri Ismail Sabri Yaakob sebagai sangat meriah dan cemerlang.Program tersebut katanya, mendapat sambutan yang sangat menggalakkan daripada seluruh Keluarga Malaysia setelah dua tahun tidak dapat dilaksanakan secara besar-besaran akibat pandemik COVID-19.

"Saya tengok dari segi pertunjukkan perarakan sangat baik sekali dan saya difahamkan rakyat amat teruja dan menati-nantikan program dan perarakan hari merdeka tahun ini. "Mungkin selepas dua tahun tidak diadakan, saya difahamkan sejak malam tadi Dataran Merdeka telah dipenuhi oleh pengunjung yang datang dari jauh dan dekat. Saya ucap tahniah kepada KKOMM yang berjaya menganjurkan perarakan sambutan hari merdeka yang amat cemerlang sekali," katanya ketika ditemui media selepas melakukan kunjungan ke konti radio NasionalFM di Angkasapuri.Pada kunjungan tersebut, beliau sempat meluangkan masa selama sejam untuk ditemubual secara langsung oleh penyampai-penyampai radio RTM.Datuk Seri Ismail turut memuji semangat yang ditunjukkan oleh para peserta dan kontinjen perbarisan yang telah melakukan latihan sejak berminggu-minggu untuk sambutan tersebut.Katanya, komitmen mereka jelas terserlah menerusi hasil persembahan dan perarakan perbarisan yang sangat sempurna.


Tambang percuma sebulan kepada OKU - Wee Ka Siong

KUALA LUMPUR, 31 Ogos- Tambang percuma selama sebulan ditawarkan Prasarana Malaysia Berhad (Prasarana) kepada orang kurang upaya (OKU) bermula hari ini hingga 31 September.Ia melibatkan semua perkhidmatan Rapid KL, Rapid Penang dan Rapid Kuantan merangkumi Transit Aliran Ringan (LRT), Transit Aliran Massa (MRT), Monorel, Bas Rapit Transit (BRT) dan Rapid Mobiliti.Menurut Menteri Pengangkutan, Datuk Seri Ir Dr Wee Ka Siong tawaran tersebut dijangka memberi manafaat kepada lebih 50,000 golongan OKU."Pengguna hanya perlu menunjukkan kad perakuan OKU yang dikeluarkan oleh Jabatan kebajikan Masyarakat (JKM)."Ataupun kad konsesi OKU MyRapid kepada pegawai stesen yang bertugas di kaunter khidmat pelanggan Rapid KL, mereka akan diberikan token khas untuk menikmati tambang percuma," katanya.

(Wee Ka Siong pada Sambutan Hari Kebangsaan ke-65 dan kempen untuk OKU di Kuala Lumpur hari ini)

Beliau menyatakan demikian selepas meninjau aktiviti semarak Sambutan Hari Kebangsaan ke-65 dan kempen untuk OKU, di sini hari ini.Usaha merupakan inisiatif prihatin kerajaan Keluarga Malaysia yang cakna keperluan, kebajikan dan keselesaan OKU bagi mendapatkan khidmat pengangkutan awam.


Laporan penuh siasatan kes kematian Muhammad Adib dibawa ke kabinet bulan depan

PUTRAJAYA, 31 Ogos – Laporan penuh Jawatankuasa Khas Siasatan kes kematian allahyarham Muhammad Adib Mohd Kassim akan dibentangkan ke Parlimen pada September depan.Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata Laporan Jawatankuasa Khas itu telah disiapkan dalam tempoh yang ditetapkan iaitu sebelum 31 Ogos 2022.Beliau yang juga Pengerusi Jawatankuasa Khas itu berkata, laporan yang disediakan telah mengambil kira pelbagai perspektif dan pandangan daripada pakar-pakar yang telah dilantik dan wakil kementerian, jabatan serta agensi berkaitan.

“Jawatankuasa Khas ini juga telah melaksanakan pelbagai inisiatif untuk mengenal pasti punca kematian termasuklah sesi temu bual saksi-saksi kes, sesi penelitian dokumen-dokumen siasatan di War Room Jawatankuasa yang diadakan hampir setiap minggu.“Selain itu, sesi rekonstruksi kejadian juga telah diadakan dengan semua agensi berkaitan bertujuan untuk membuat simulasi kejadian berdasarkan kepada rakaman kamera litar tertutup (CCTV), rakaman-rakaman video serta keterangan daripada saksi-saksi kejadian,” katanya menerusi kenyataan.Tambah Wan Junaidi, beliau berharap agar laporan ini dapat menjawab persoalan orang ramai berhubung insiden berkenaan.Katanya, kerajaan juga berharap agar laporan ini dapat dijadikan panduan bagi mengelakkan insiden seumpama ini daripada berulang kembali di masa hadapan.


Lebih 5,000 meriahkan Konsert Ambang Merdeka KESEDAR

GUA MUSANG, 31 Ogos- Lebih 5,000 warga Kelantan membanjiri dataran Lembaga Kemajuan Kelantan Selatan (KESEDAR) Gua Musang bagi menjayakan Konsert Ambang Merdeka KESEDAR dengan kerjasama RTM Zon Timur malam tadi.

Pengurus Besar KESEDAR, Dr. Shahrir Mohammad Zakey berkata, walaupun berlangsung dalam keadaan cuaca hujan, namun ia bukan penghalang bagi mereka memeriahkan sambutan Hari Kebangsaan tahun ini. Konsert dirasmikan Ahli Parlimen Gua Musang, Tengku Razaleigh Hamzah dan dimeriahkan dengan kehadiran selebriti popular tanah air seperti Zarul Umbrella dan Rahmat Mega."Kalau ikut cuaca hujan, saya jangkakan penonton kurang, tetapi disebabkan pandemik sebelum ini dua tahun, penduduk menunggu masa yang sesuai untuk mendapatkan sedikit hiburan di Gua Musang," katanya selepas Konsert Ambang Merdeka KESEDAR di sini.

(Ribuan warga Kelantan meriahkan Konsert Ambang Merdeka KESEDAR)

Pelbagai acara menarik diadakan sempena konsert berkenaan antaranya cabutan bertuah, persembahan dikir barat dan pertunjukan bunga api.


70 'bayi merdeka' dijangka lahir di Terengganu

KUALA TERENGGANU, 31 Ogos- Seramai 34 'bayi merdeka' dilahirkan di Terengganu setakat pukul 10.00 pagi tadi.Pengarah Kesihatan Terengganu, Datuk Dr. Kasemani Embong berkata, jumlah kelahiran tertinggi dicatatkan di Hospital Sultanah Nur Zahirah (HSNZ) iaitu sebanyak 25.Ia diikuti empat kelahiran di Kemaman, dua di Setiu serta masing-masing satu kelahiran di Besut, Dungun dan Hulu Terengganu.Menurut Datuk Dr. Kasemani, bayi pertama dilahirkan pada pukul 12.24 tengah malam di HSNZ."Sebenarnya kami ingin meraikan 'bayi-bayi merdeka' di HSNZ ini, jadi setakat pukul 12.00 malam tadi hingga 10.00 pagi terdapat 34 bayi dilahirkan.Daripada jumlah itu, 17 adalah bayi lelaki dan 17 perempuan," katanya selepas program Menyemai Kasih Rakyat Jabatan Pendaftaran Negara sempena Hari Kebangsaan 2022 di Pusat Rawatan Ibu dan Anak HSNZ di sini.

(Datuk Dr. Kasemani (tengah) bergambar bersama 'bayi merdeka' di HSNZ)

Sementara itu, beliau menjangkakan kira-kira 70 'bayi merdeka' akan dilahirkan di Terengganu sehingga tengah malam ini.


Premis hiburan beroperasi lebih masa diserbu, 298 ditahan

JOHOR BAHRU, 31 Ogos- Polis menahan 298 individu berumur 18 hingga 60 tahun dalam serbuan di dua buah premis hiburan di sini, yang beroperasi melebihi masa. Ketua Polis Johor, Datuk Kamarul Zaman Mamat berkata operasi menerusi Operasi Khas Ambang Merdeka itu turut melibatkan penahanan tiga lelaki yang dikehendaki polis.  Antara yang ditahan termasuk seorang wanita dan seorang lelaki, bertugas sebagai juruwang dan penjaga premis.  Hasil ujian urin mendapati lima individu positif ganja, manakala seorang positif ketamin.

Kedua-dua premis dilapor memiliki lesen perniagaan sah, namun beroperasi melebihi masa dibenarkan, iaitu antara 10 pagi hingga 12 tengah malam.  Kesemua individu terlibat dibawa ke Ibu Pejabat Polis Kontinjen Johor bagi tujuan dokumentasi dan tindakan diambil mengikut Seksyen 11 (2) Enakmen Hiburan Negeri Johor 4 / 98, selain Seksyen 15 (1) (A) Akta Dadah Berbahaya 1952.


Generasi muda diseru bersihkan pemikiran, teruskan perjuangan generasi terdahulu

KUANTAN, 31 Ogos - 'Bersihkan pemikiran, teruskan perjuangan'.  Itu antara pesanan veteran Angkatan Tentera Malaysia (ATM), Leftenan Kolonel Muhammad Junaidi Salleh.Beliau antara pesara angkatan tentera yang terlibat dalam misi menentang komunis satu ketika dahulu.

"Orang muda ada peranan masing-masing di dalam sektor masing-masing, pastikan semangat untuk terus memartabatkan negara. Jangan kita terpengaruh dengan unsur-unsur luar yang cuba pengaruhi pemikiran.

"Hari ini, ancaman adalah ancaman pemikiran yang cuba memesongkan pemikiran kita daripada kesetiaan negara, kepada raja, kepada perlembagaan kita itulah yang kita harapkan. Generasi-generasi lama kita sudah tidak ada kemampuan lagi, kita mengharapkan generasi sekarang untuk terus mempertahanakan negara," katanya ketika ditemui selepas sambutan Hari Kebangsaan Ke-65 peringkat negeri Pahang, di Padang Majlis Bandaraya Kuantan 2, di sini.Tambah Junaidi, generasi hari ini masih perlu dididik untuk terus bersatu mempertahankan negara tanpa rasa curiga antara satu sama lain.

Sementara itu, bagi pesara polis, Ahmad Zaidi Ali tema “Keluarga Malaysia Teguh Bersama” wajar diangkat menjadi penanda kebersamaan rakyat.

"Amat berbesar hati, berbangga dengan kehadiran ramai yang begini rupa jadi kita sedia maklum tugas kita memang untuk menjaga keamanan, keadilan negara. Sebelum ini dan hari ini kami berbangga sangat dapat memberi peluang kepada kontinjen kami untuk bersama dalam perbarisan pada hari ini," katanya.


Kerajaan Keluarga Malaysia kekal utamakan integriti, patuhi pengasingan kuasa - Annuar

KUALA LUMPUR, 31 Ogos - Kerajaan Keluarga Malaysia pimpinan Perdana Menteri, Datuk Seri Ismail Sabri Yaakob kekal istiqamah mengutamakan soal integriti dan mematuhi setiap prinsip pengasingan kuasa serta menjaga aspirasi dan harapan rakyat dalam setiap dasar kerajaan.Menteri Komunikasi dan Multimedia, Tan Sri Annuar Musa menegaskan setiap keputusan serta dasar kerajaan mesti mengikut jalur peraturan dan keluhuran undang-undang.

"Kerajaan kekal mengutamakan integriti dalam setiap tindakan kerajaan dan tiada siapa boleh paksa Perdana Menteri buat sesuatu yang tidak kena dengan keluhuran undang-undang dan pengasingan kuasa dan juga integriti kerajaan Keluarga Malaysia," kata Annuar pada sambutan Kemerdekaan ke-65, di sini.Tambah Annuar, segala syor atau cadangan yang bersifat menjaga kepentingan kumpulan atau puak hanya sekadar pandangan peribadi atau polemik politik.


Suspek cuba cederakan lelaki ditahan

(Futej menunjukkan suspek mengheret mangsa dan menyebabkan kecederaan di kaki)

KLUANG, 31 Ogos- Seorang lelaki berumur 27 tahun ditahan, di Taman Emas, Kluang pada jam 10.10 malam kelmarin.Pada hari yang sama, suspek dipercayai terlibat kes cuba mendatangkan kecederaan terhadap seorang lelaki, di Kluang Baru, pada jam 3.00 petang. Ketua Polis Daerah Kluang, Asisten Komisioner Bahrin Mohd Noh berkata, "siasatan awal mendapati insiden berlaku disebabkan salah faham antara suspek dan mangsa." Insiden tersebut sempat dirakam dan kemudian tular di media sosial telah memaparkan mangsa sempat berpaut pada pintu kereta suspek, sebelum terjatuh, dan mengakibatkan kakinya digilis kereta berkenaan. Semakan turut mendapati suspek mempunyai rekod jenayah lampau. Kes disiasat mengikut Seksyen 324 Kanun Keseksaan.

(Tangkap layar kenyataan media Ibu Pejabat Polis Daerah Kluang)


Jam Matahari tarikan terbaharu Perak

(Yang Dipertua Persatuan Peminat Ilmu Falak Negeri Perak, Mahruzaman Misran ketika majlis pelancaran jam matahari di Masjid Abdul Rahman Auf, Ipoh Perak)

IPOH, 31 Ogos- Dalam usaha menghidupkan warisan sains dan seni Islam, jam matahari atau Rukhamah dibina di Masjid Abdul Rahman Auf, Ipoh Perak sebagai tarikan baharu bertujuan mempamerkan artifak tradisi Islam.  Yang Dipertua Persatuan Peminat Ilmu Falak Negeri Perak, Mahruzaman Misran berkata, sebelum kemunculan jam mekanikal, jam matahari adalah peralatan utama bagi pengukuran masa sejak dari zaman dahulu dan kini penggunaannya masih relevan dalam mengukur ketepatan masa.  Jelas beliau, selain mengukur masa, jam matahari juga mempunyai pelbagai fungsi lain antaranya penunjuk waktu solat dan penunjuk arah kiblat.  Mahruzaman Misran turut menambah, "kita jangan tertumpu pada jam dinding analog dia kadang-kadang jam tu buat silap jadi muazzin perlu melihat jam matahari ni."Kalau dulu di masjid ni ada seorang pakar, dia panggil macam pakar falak la yang menjaga waktu ini sebab kita nak tentukan waktu solat."Kita sembahyang awal pun tak boleh jadi kita perlu tepat begitu juga dengan berbuka puasa dan sebagainya." Katanya ketika ditemui pemberita. Tambah beliau, jam matahari berkenaan merupakan yang pertama dibina di negeri Perak dan pihaknya bercadang untuk menambah bilangan jam tersebut pada masa akan datang.  Beliau berkata demikian kepada pemberita pada majlis pelancaran jam matahari di Masjid Abdul Rahman Auf, Ipoh Perak.

(Mahruzaman Misran, Yang Dipertua Persatuan Peminat Ilmu Falak Negeri Perak, menandatangani pelancaran jam matahari di Masjid Abdul Rahman Auf, Ipoh Perak)


20,000 pengunjung membanjiri Padang Kota Lama

(Perarakan sempena sambutan Hari Kemerdekaan ke-65 di Padang Kota Lama, Pulau Pinang)

GEORGE TOWN, 31 Ogos- Hampir 20,000 pengunjung hadir bagi menyambut sambutan Hari Kemerdekaan ke-65 di Padang Kota Lama, Pulau Pinang.  Selepas dua tahun bergelut dengan pandemik Covid-19, sambutan hari kebangsaan di Padang Kota Lama, George Town, amat meriah.  Kemeriahan ini turut dikongsikan pengunjung yang hadir antaranya Mohd Shahrulnizam Ahmad Rashid, seorang kakitangan awam berkata, "rasa amat teruja pada tahun ini, disebabkan dua tahun tidak dapat merayakan hari kemerdekaan kita pada tahun ni, saya tengok dan saksikan agak meriah sambutannya di Pulau Pinang."Perkara sama turut disuarakan pengunjung dari Sarawak, Darmatatsiah Omar, "saya berasa amat teruja sekali kerana ini adalah pertama kali saya menyambut hari kebangsaan di Pulau Pinang, di sini sangat meriah."Tidak kurang juga buat mereka yang berkongsi pengalaman, "yang pertama sekali saya menyambut merdeka secara langsung dan saya rasa sangat bertuah kerana sambutan kali ini amat meriah yang penting, merdeka." Kata Nurul Aishah Izzai Zaidi yang merupakan seorang pengunjung ketika sambutan Hari Kebangsaan ke-65 di Padang Kota Lama.  Bagi Nurul Syazwani Soharuddin, "perasaan hari ni sangat teruja, disebabkan kita dah selama dua tahun tidak menyambut hari kemerdekaan disebabkan pendemik COVID-19 jadi, hari ini adalah merupakan merdeka yang pertama disambut selepas COVID-19 dan perasaan bercampur baur itu ada, seperti sedih dan gembira." Jelasnya ketika ditemui pemberita. Sambutan kali ini, turut dimeriahkan dengan perarakan masuk semua kontinjen daripada jabatan pusat, negeri, sekolah dan badan bukan kerajaan (NGO) serta badan persatuan lain.Majlis sambutan dirasmikan Yang DiPertua Negeri, Tun Ahmad Fuzi Abdul Razak.Hadir sama Ketua Menteri, Chow Kon Yeow.

(Antara pengunjung hadir bagi menyambut sambutan Hari Kemerdekaan ke-65 di Padang Kota Lama, Pulau Pinang)


Agong berkenan sempurna perasmian pembukaan Sukma ke-20

KUALA LUMPUR, 31 Ogos - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menyempurnakan majlis perasmian pembukaan Temasya Sukan Malaysia (Sukma) ke-20 MSN 2022 yang dijadual pada 17 September ini.Menteri Belia dan Sukan Datuk Seri Ahmad Faizal Azumu dalam kenyataan hari ini berkata Al-Sultan Abdullah bertitah berhubung perkara itu semasa sesi menghadap dan mempersembahkan warkah persilaan di Istana Negara, semalam.Beliau berkata Al-Sultan Abdullah turut berkenan mendengar taklimat ringkas mengenai perjalanan Sukma ke-20 yang akan berlangsung dari 16 hingga 24 September.

(Sesi menghadap dan mempersembahkan warkah persilaan di Istana Negara, semalam)

Edisi ke-20 Sukma menyaksikan sebanyak 31 jenis sukan dipertandingkan membabitkan penganjuran 426 acara.Sukma ke-20 yang dianjurkan Majlis Sukan Negara (MSN) menyaksikan beberapa acara bakal dipertandingkan di beberapa lokasi pilihan termasuk di sekitar Lembah Klang, Nilai dan Langkawi.Hampir 9,000 atlet dan pegawai daripada 15 kontinjen yang bertanding telah mengesahkan penyertaan untuk temasya sukan itu kali ini.


Sambutan kemerdekaan di Pahang meriah

(Kehadiran pengunjung sambutan Hari Kebangsaan ke-65 peringkat negeri Pahang di Padang Majlis Bandaraya Kuantan (MBK)4)

KUANTAN, 31 Ogos- Lebih 5,000 pengunjung memeriahkan sambutan Hari Kebangsaan ke-65 peringkat negeri Pahang di Padang Majlis Bandaraya Kuantan (MBK)4. Pemangku Raja Pahang, Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah mencemar duli hadir memeriahkan sambutan julung kali yang diadakan selepas dua tahun tiada sebarang penganjuran dan sambutan hari kebangsaan akibat penularan COVID-19.  Majlis sambutan turut dihadiri Menteri Besar, Datuk Seri Wan Rosdy Wan Ismail dan barisan Exco Kerajaan Pahang. Sambutan kemerdekaan di peringkat negeri Pahang membabitkan perarakan daripada 126 kontinjen melibatkan seramai 3,102 orang. Padang MBK 4 mula dibanjiri dengan ribuan tetamu seawal jam 7 pagi bagi melihat sendiri perarakan daripada pelbagai agensi kerajaan, pasukan badan beruniform, pancaragam sekolah dan perarakan kenderaan.

(Pemangku Raja Pahang,Tengku Mahkota Tengku Hassanal Ibrahim Alam Shah Ibni Al-Sultan AbdullahRi’ayatuddin Al-Mustafa Billah Shah)

Tiga segmen diterjemah dalam sambutan kali ini, iaitu gabungan, pergendangan muhibah antara kaum, Melayu, Cina, India dan Orang Asli. Deklamasi puisi oleh waris pejuang tanah air Mat Kilau, Mohd Al Hamadi Abu Bakar dan diikuti Gerak Seni Bela Diri daripada pesilat negara Mohd Al-Jufri Jamari. Sambutan itu, diakhiri dengan gabungan lagu tema, "Keluarga Malaysia, Teguh Bersama" yang dinyanyikan oleh, wakil pelajar-pelajar sekolah Menengah, dan Rendah, seluruh Negeri Pahang. Kemuncak sambutan Hari Kebangsaan ke-65 turut dihidangkan dengan aksi pertunjukan udara jet pejuang Tentera Udara Diraja Malaysia (TUDM) iaitu Sukhoi Su-30MKM yang gah meneroka awan biru.Keterujaan dalam meraikan Hari Kebangsaan 2022 dapat ditonjolkan dengan kemeriahan dan sokongan tetamu yang hadir serta semangat perpaduan berbilang kaum Keluarga Malaysia.


131 kontinjen sertai perarakan dan perbarisan bersempena sambutan Hari Kebangsaan ke-65 di Johor

ISKANDAR PUTERI, 31 Ogos- Sebanyak 131 kontinjen menyertai perarakan dan perbarisan bersempena sambutan Hari Kebangsaan ke-65 peringkat negeri Johor yang berlangsung di Dataran Iskandar Puteri, Johor Bahru. Perarakan bermula 7.30 pagi, melibatkan pelbagai agensi termasuk badan beruniform dan jentera. Menteri Besar, Datuk Onn Hafiz Ghazi dalam ucapannya menyeru rakyat agar membantu Johor menjadi salah sebuah negeri maju dan menyumbang kepada pembangunan negara  "Kita mahu lihat ke hadapan, kita mahu jadi Johor sebagai sabuah negeri maju dan saya yakin kalau kita semua di dataran ini, agensi terlibat boleh bersatu padu gembleng tenaga kita boleh jadikan Johor antara negeri termaju di negara ini," kata Onn Hafiz di sini. Beliau sebelum itu menerima tabik hormat majlis perarakan kontinjen yang dimulakan Tentera Laut Diraja Malaysia (TLDM) dan diakhiri dengan kenderaan klasik.  Majlis Perarakan dan Perbarisan pagi tadi menyaksikan Pejabat Setiausaha Kerajaan Negeri Johor muncul johan keseluruhan.  Kira-kira 6,000 orang awam berhimpun memeriahkan sambutan peringkat negeri ini.  Selain di Iskandar Puteri, Johor Bahru, majlis sama turut diadakan di 9 lagi daerah seluruh Johor secara serentak.

(131 kontinjen sertai perarakan dan perbarisan sempena sambutan Hari Kebangsaan ke-65 di Johor)


600 liter petrol dirampas

(Pondok yang menjadi tempat pemprosesan minyak petrol)

PADANG BESAR, 31 Ogos- Sepasukan pegawai dan anggota dari Ibu Pejabat Polis Daerah Padang Besar berjaya merampas 600 liter petrol bernilai RM2,390 yang cuba diseludup ke Thailand kira-kira 11.30 pagi Selasa.Kejayaan berkenaan hasil serbuan ke atas sebuah pondok kecil di Kampung Kolam, telah diubah suai dan dijadikan sebagai lokasi simpanan bahan api secara haram.Menurut Ketua Polis Daerah Padang Besar, Asisten Komisioner Mohd Shokri Abdullah, "serbuan dilakukan selepas menerima maklumat orang awam berkenaan kegiatan berkenaan."Seorang lelaki berusia 35 tahun yang dipercayai pekerja yang menetap di pondok itu turut ditahan pihak polis.

(Pihak polis memeriksa tong simpanan minyak petrol ketika serbuan)

Hasil pemeriksaan lanjut oleh pihak polis menemukan tiga tong berisi petrol yang disorokkan di bahagian bawah pondok.Pemeriksaan itu, turut menemukan satu pam menyedut minyak dan dua hos getah yang digunakan untuk menyedut petrol dalam tong berkenaan.Satu siasatan telah dijalankan sebulan yang lalu dan ketika dalam serbuan, pondok itu telah dikunci.Suspek diminta untuk membuka pondok yang telah beroperasi itu setelah diarahkan oleh pasukan polis.Hasil tangkapan dan rampasan diserahkan kepada pihak Kementerian Perdagangan Dalam Negeri dan Hal Ehwal Pengguna Negeri Perlis untuk tindakan lanjut.Kes disiasat mengikut Seksyen 21 Akta Kawalan Bekalan 1961.


Bayi merdeka terus dirai

(Antara bayi yang dilahirkan pada 31 Ogos 2022)

KUALA LUMPUR, 31 Ogos- Hampir 100 individu yang lahir pada tarikh keramat 31 ogos, berkumpul bagi meraikan hari lahir dan Hari Kebangsaan ke-65 di Hospital Tunku Azizah Kuala Lumpur.Acara tradisi sejak lebih 20 tahun itu juga turut menyambut kelahiran anak merdeka baharu.Menurut Datuk Dr. Mohd Alwi Abdul Rahman, Pengerusi Warisan Anak Merdeka, " tujuan kita hari ini ialah bersama-sama nak menyambut hari kelahiran bayi merdeka ini, dan ia sudah menjadi satu tradisi."Untuk ambang merdeka ni, kita akan berada di hospital termasuk di Hospital Selayang dan juga Hospital Serdang untuk menyambut bayi kemerdekaan.Tambah beliau, "objektif kedua adalah untuk memastikan perpaduan sesama kita terpelihara."

(Datuk Dr. Mohd Alwi Abdul Rahman, Pengerusi Warisan Anak Merdeka)

Sementara itu, rata-rata bapa kepada cahaya mata yang lahir selepas detik 12 tengah malam tadi, bersyukur dan tidak menyangka anak mereka lahir pada tarikh keramat itu.Wan Mohd, merupakan salah seorang bapa bagi bayi yang lahir menyatakan, "saya pun tak sangka anak saya lahir pada tarikh 31 Ogos. "Saya sangat bersyukur kerana isteri dan anaknya selamat dilahirkan." Ujarnya ketika ditemui pemberita.Perasaan sama turut dikongsi oleh Mohamad, "saya rasa gembira dan tak terjangka bayi saya keluar pada jam 12.26 pagi."


Tun M positif COVID-19

(Tangkap layar kenyataan dari Pejabat Tun Dr Mahathir Mohamad)

KUALA LUMPUR, 31 Ogos- Bekas Perdana Menteri Malaysia, Tun Dr Mahathir Mohamad Disahkan positif COVID-19.Perkara itu disampaikan menerusi satu kenyataan dari pejabatnya pagi tadi.Berikutan keadaan Tun Mahahtir yang positif itu, beliau telah dinasihatkan oleh pasukan kesihatan untuk melakukan pemantauan.Tun Mahathir telah dimasukkan ke Institut Jantung Negara (IJN) untuk beberapa hari.


Lima Jalur Gemilang gergasi hiasi lebuh raya kendalian PROLINTAS

(Polis bantuan PROLINTAS memasang Jalur Gemilang di Plaza Tol Elmina, Lebuhraya Koridor Guthrie (GCE))

KUALA LUMPUR, 31 Ogos- Lima Jalur Gemilang bersaiz gergasi turut dipasang pada tiang tinggi di lima lokasi; Plaza Tol Dato' Keramat di AKLEH, Plaza Tol Elmina di GCE, Plaza Tol Alam Impian serta Plaza Tol Sungai Blak dan Plaza Tol Sungai Ramal di Kajang SILK.Selaku pengendali lebuh raya terbesar di Lembah Klang, Projek Lintasan Kota Holdings Sdn Bhd (PROLINTAS) mengambil inisiatif dengan memasang 455 Jalur Gemilang di sepanjang lebuh raya hingga 16 September depan.Menurut Azmee Nin, Pengurus PROLINTAS, "Empat jajaran lebuh raya kendalian PROLINTAS iaitu Lebuh raya Bertingkat Ampang-Kuala Lumpur (AKLEH), Lebuh raya Koridor Guthrie (GCE), Lebuh raya Kemuning-Shah Alam (LKSA) dan Sistem Lingkaran Lebuh raya Kajang (Kajang Silk)."Selaku syarikat konsesi lebuh raya terbesar Lembah Klang, menjadi tanggungjawab kami untuk menghidupkan perayaan Bulan Kebangsaan meskipun dengan kaedah yang masih bersederhana selari peralihan ke fasa endemik COVID-19 dan norma baharu." tambah beliau dalam satu kenyataan.PROLINTAS juga mengadakan beberapa aktiviti menarik seperti trivia berkaitan sambutan kemerdekaan tahun 2022, siri kad pos yang memaparkan keunikan, warisan dan mercu tanda setiap negeri di Malaysia.Tidak ketinggalan peraduan 'PROLINTAS Hidden Flags' yang diadakan sepanjang Ogos dan September menerusi akaun Instagram dan laman Facebook rasmi PROLINTAS.Lima penyertaan terpantas dengan jawapan tepat akan dipilih sebagai pemenang setiap minggu.

(Jalur Gemilang dipasang di sekitar Pejabat Operasi Plaza Tol Sungai Balak, Sistem Lingkaran Lebuhraya Kajang (Kajang SILK))


Malaysia dan Singapura mencari langkah terbaik atasi kesesakan

(Datuk Onn Hafiz Ghazi, Menteri Besar Johor ketika merasmikan Pelancaran projek 1975 Avenue and Hotel di Iskandar Puteri, Johor)

ISKANDAR PUTERI, 31 Ogos- Malaysia dan Singapura bekerjasama dalam mencari langkah terbaik untuk mengatasi masalah kesesakan di Tambak Johor dan Link Kedua.  Menurut Menteri Besar Johor, Datuk Onn Hafiz Ghazi, "keperluan mewujudkan perkhidmatan feri yang menghubungkan Iskandar Puteri dengan Tuas, Singapura turut dibincangkan." Selain itu, projek Sistem Transit Rapid (RTS) yang menghubungkan Johor Bahru dan Woodlands perlu disiapkan mengikut jadual. Beliau turut menambah, "kunci utama adalah meminimumkan isu kesesakan termasuklah melalui projek RTS secepat mungkin dan berjalan mengikut jadual."Kita juga berusaha mengatasi masalah isu berkenaan, juga kemungkinan melihat kemungkinan perkhidmatan feri antara Tuas dan Iskandar Puteri." Ujar beliau ketika ditemui pemberita. Beliau berkata demikian selepas merasmikan Pelancaran projek 1975 Avenue and Hotel di Iskandar Puteri, Johor.

(Datuk Onn Hafiz Ghazi, Menteri Besar Johor)


Lelaki maut dikelar

(Polis sedang melakukan siasatan kepada mayat lelaki yang dijumpai)

DUNGUN, 31 Ogos- Seorang lelaki tempatan berusia 42 tahun ditemukan mati dengan kesan kelar di Felda Kerteh 6, Dungun, Terengganu.  Mayat lelaki itu ditemukan oleh pengurus ladang. Menurut Ketua Polis Daerah Dungun, Superintenden Baharudin Abdullah berkata, "saksi telah melalui kawasan tersebut dan melihat seorang lelaki terbaring dalam keadaan mengiring sebelum berhenti untuk memeriksanya." Siasatan awal mendapati terdapat kesan kelar di bahagian leher mangsa namun tiada sebarang kecederaan lain ditemui pada badan mangsa.  Identiti mangsa serta motif kejadian belum dapat dikenal pasti.  Siasatan lanjut sedang dijalankan manakala gerakan mengesan suspek sedang giat dijalankan. Mayat mangsa dibawa ke Hospital Sultanah Nur Zahirah di Kuala Terengganu untuk proses bedah siasat.  Kes disiasat di bawah seksyen 302 kanun keseksaan kerana membunuh.

(Polis daerah Dungun berada di lokasi kejadian untuk siasatan lanjut)


Laporan akhir Batu Puteh, Batuan Tengah dan Tubir Selatan dijangka akan dibentangkan September

(Datuk Seri Dr Wan Junaidi Tuanku Jaafar, Menteri di Jabatan Perdana Menteri (Parlimen dan Undang-Undang))

PETALING JAYA, 31 Ogos- Laporan akhir Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan dijangka akan dibentangkan kepada Jemaah Menteri pada September.Laporan akhir Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan telah dibentangkan kepada Jawatankuasa Pemantauan yang dipengerusikan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, setelah dimuktamadkan 22 Ogos lalu.Laporan akhir setebal 500 muka surat itu diserahkan oleh Pengerusi Pasukan Petugas Khas,Tan Sri Mohamed Apandi Ali dalam satu sesi penyerahan rasmi dan disaksikan oleh pegawai kanan daripada Kementerian Luar Negeri, Kementerian Alam Sekitar dan Air, Jabatan Peguam Negara dan Majlis Keselamatan Negara.Menurut Datuk Seri Dr Wan Junaidi, laporan tersebut merupakan suatu laporan yang bersifat bebas.Laporan itu berasaskan pandangan dan pendapat pakar hasil analisa, penelitian dan pemerhatian Pasukan Petugas Khas sepanjang hampir sembilan bulan tempoh pelaksanaan bermula 9 November 2021 hingga 30 Ogos lalu.Komitmen kerajaan semestinya untuk memastikan kedaulatan negara sentiasa terjamin dan menjadi keutamaan seterusnya memberikan impak yang positif kepada negara.

(Tangkap layar kenyataan media Menteri di Jabatan Perdana Menteri (Parlimen dan Undang-undang))


Lebih 3,000 hadir tonton Konsert Ambang Merdeka @Sedili

KOTA TINGGI, 31 Ogos- Lebih 3,000 penduduk sekitar Kota Tinggi hadir memeriahkan Konsert Ambang Merdeka @ Sedili malam semalam.Lima penyanyi tempatan membuat persembahan iaitu Ismail Izani, Tajul, Elyana, Nizam Laksamana dan P. Radhi.

(Exco Pendidikan, Penerangan dan Komunikasi, Norlizah Noh yang turut hadir di malam Ambang Merdeka di sini)

Exco Pendidikan, Penerangan dan Komunikasi, Norlizah Noh berkata, program seperti ini dapat membantu menyampaikan dasar-dasar kerajaan kepada rakyat menerusi hebahan berterusan di buat radio-radio RTM dan televisyen di lokasi-lokasi terlibat.“Setelah dua tahun kita tidak menyambut program-program merdeka secara bersemuka pada tahun ini, Alhamdulillah ramai orang yang datang ke Kota Tinggi dan saya rasa bersyukur kerana Kota Tinggi menjadi pilihan RTM.” Jelas beliau semasa hadir ke konsert berkenaan.Pegawai Daerah Kota Tinggi, Datik Paduka Hazlina Jalil berkata, program dapat merancakkan ekonomi peniaga tempatan apabila ramai pengunjung yang hadir.“Apabila program ini diadakan ia merancakkan lagi sambutan merdeka di Kota Tinggi.Semua agensi kerajaan turut bekerjasama menjayakan program dan pemilihan lokasi ini dapat menaikkan lagi nama Sedili.” Ujarnya.Tepat 12 tengah malam juga, diadakan persembahan bunga api menandakan 31 Ogos.Ambang Merdeka@Sedili turut mendapat kerjasama MELAKAfm dan NEGERIfm.


Lebih 15,000 orang membanjiri Dataran Pekan Rabu

ALOR SETAR, 31 Ogos- Sementara itu Ambang Merdeka di Kedah disambut meriah dengan lebih 15,000 orang ramai membanjiri Dataran Pekan Rabu di Alor Setar bagi sama-sama menyambut hari kemerdekaan yang ke 65. Rakyat berbilang bangsa hadir sejak pukul 10 malam lagi, bagi menantikan detik 12 tengah malam.

(Menteri Besar Kedah, Datuk Seri Muhammad Sanusi Md Nor)

Hadir sama, Menteri Besar Kedah, Datuk Seri Muhammad Sanusi Md Nor dan barisan exco kerajaan negeri . Tepat detik 12 tengahmalam, Datuk Seri Muhammad Sanusi bersama orang ramai melaungkan Merdeka sebanyak tujuh kali dengan penuh semangat . Lagu Negaraku berkumandang sambil bendera Jalur Gemilang dinaikan. Sejurus itu, percikan bunga api selama 10 minit menyerikan lagi suasana ambang kemerdekaan. Terdahulu dalam ucapan, Datuk Seri Muhammad Sanusi menyeru agar rakyat mempertahankan kemerdekaan yang dikecapi dan ditangan generasi muda bakal mencorakan masa depan negara dikemudian nanti.  Persembahan pertahanan diri dari anggota tentera, pertunjukan menyelamat dari anggota Bomba dan Penyelamat serta persembahan cegah jenayah dari anggota polis turut menarik perhatian pengunjung. Selain persembahan nyanyian patriotik, deklamasi sajak berunsur kemerdekaan negara turut dipersembahkan.


PM hadir meriahkan sambutan Ambang Merdeka di Anjung Floria, Putrajaya

PUTRAJAYA, 31 Ogos- Perdana Menteri, Datuk Seri Ismail Sabri Yaakob hadir bersama Keluarga Malaysia untuk memeriahkan sambutan Ambang Merdeka yang bertempat di Anjung Floria, Putrajaya.  Hadir sama pada sambutan tersebut ialah barisan jemaah menteri serta pegawai tertinggi kerajaan.

(Perdana Menteri, Datuk Seri Ismail Sabri Yaakob melambai tangan kepada yang hadir di Ambang Merdeka di Anjung Floria)

Antara yang hadir adalah Menteri Wilayah Persekutuan dan timbalannya, Datuk Seri Shahidan Kassim dan Datuk Seri Jalaluddin Alias serta Ketua Setiausaha Negara, Tan Sri Datuk Seri Mohd Zuki Ali dan Presiden Perbadanan Putrajaya, Datuk Fadlun Bin Mak Ujud.  Sambutan Ambang Merdeka bermula jam sembilan malam dengan pelbagai pengisian menarik antaranya persembahan artis tanah air dan tarian seni kebudayaan.  Kemuncak sambutan adalah tepat jam 12 malam dengan adanya laungan Merdeka sebanyak tujuh kali berserta pertunjukan bunga api dan diikuti nyanyian lagu Negaraku.  Sambutan Ambang Merdeka Putrajaya merupakan anjuran Perbadanan Putrajaya dengan sokongan Kementerian Wilayah Persekutuan bersempena dengan Sambutan Bulan Kemerdekaan 2022 dan penganjuran Festival Bunga & Taman Floria Diraja Putrajaya 2022.


Pahang: 65 terjunan Menara Kuantan 188 simbolik 65 tahun negara Merdeka

KUANTAN, 31 Ogos- Sambutan Ambang Merdeka disambut dengan sukan ekstrem menerusi 65 ‘terjunan base’ dari aras ketinggian 104 meter Menara Kuantan 188 yang dilakukan secara bergilir-gilir oleh 18 penerjun sebagai simbolik 65 tahun negara ini mencapai kemerdekaan.  Lebih menarik, penerjun tertua di Malaysia, Jamaluddin Ismail, 68 tahun, yang berasal dari Temerloh, Pahang melakukan terjunan terakhir pada detik 12 tengah malam tadi.

(Pengarah Urusan Kuantan 188, Datuk Zulkifli Mohamad)

Pengarah Urusan Kuantan 188, Datuk Zulkifli Mohamad berkata, Terjunan base tersebut dilakukan oleh para penerjun dari Amerika Syarikat, Singapura, Indonesia termasuk penerjun tempatan bermula jam 9.30 malam hingga 12 tengah malam tadi. "Hari ini kita dapati base jumper daripada Malaysia, Amerika daripada Indonesia Singapura bersama datang sini menyambut kemerdekaan, jadi terjunan yang lakukan hari ini terjunan sebanyak 65 terjunan yang menandakan kepada sambutan hari kebangsaan yang ke 65," kata Zulkifli di sini. "Ambang Merdeka ni saya nak buktikan malaysia boleh lagi satu saya sebagai warga emas, tidak mengharapkan bantuan daripada kerajaan tapi saya mengharapkan kerajaan beri peluang kepada saya untuk membuktikanmalaysia boleh," kata penerjun tertua Malaysia Jamaluddin Ismail   Tidak ketinggalan, Jabatan Penyiaran Negeri Pahang melalui siaran radionya, PahangFm turut bersiaran secara langsung di Menara Kuantan 188 sempena sambutan ambang merdeka.  Menurut penerbit Ambang Merdeka PahangFM, Rosefiezah Aziz, ambil pendekatan bagi mendekatkan hubungan sesama kita."Mengambil kira sempena dengan sambutan kemerdekaan negara yang ke 65 kami di Pahang fm mengambil pendekatan dimana kami mengadakan radio di lokasi tahun ini sempena sambutan kemerdekaan negara yang ke-65 dengan bersiaran selama 65 minit terakhir tanpa henti untuk kita sama-sama menyambut ambang kemerdekaan negara," katanya.Selain itu sempena ambang merdeka, turut diadakan ‘face painting’ oleh pelajar Kolej Komuniti Kuantan dan perarakan oleh ahli Kelab Basikal Klasik Kuantan di sekitar menara kedua tertinggi di Malaysia itu.


5,000 penduduk Kelantan sambut Ambang Merdeka

GUA MUSANG, 31 Ogos- Lebih 5,000 masyarakat di Kelantan membanjiri dataran KESEDAR Gua Musang, bagi menjayakan konsert Ambang Merdeka KESEDAR dengan kerjasama RTM Zon Timur.  Walaupun berlangsung dalam keadaan cuaca hujan, ia tidak menjadi alasan buat warga Kelantan di Gua Musang memenuhi setiap ruang di dataran KESEDAR sekaligus mencipta kenangan indah bagi Sambutan Hari kemerdekaan ke-65 tahun ini.

(Ahli Parlimen Gua Musang, Tengku Razaleigh Hamzah merasmikan Konsert Ambang Merdeka di sini)

Konsert Ambang Merdeka itu dirasmikan Ahli Parlimen Gua Musang, Tengku Razaleigh Hamzah dan dimeriahkan lagi dengan kehadiran beberapa selebriti popular tanah air antaranya Zarul Umbrella Dan Rahmat Mega.  Pelbagai acara menarik turut disertakan bagi memeriahkan Konsert Ambang Merdeka kali ini antaranya cabutan bertuah dan persembahan dikir barat serta pertunjukan bunga api.


Serlahkan jiwa patriotisma dengan Program Detik Hari Merdeka

KUALA LUMPUR, 31 Ogos- Sempena sambutan hari kebangsaan, Selangor fm menganjurkan Program Kira Detik Hari Kebangsaan 2022.  Program itu dilaksanakan pada jam 10 malam tadi di auditorium P.Ramlee, wisma radio Angkasapuri.  Menurut penerbit program berkenaan, Sheila Baharuddin, program itu dilaksanakan bagi menyerlahkan jiwa patriotisma yang jitu dalam semangat keluarga Malaysia.

(Penerbit Program Kira Detik Hari Kebangsaan 2022, Sheila Baharuddin)

"Bersempena dengan Hari Kebangsaan 2022 ini saya selaku penerbit ingin cari sesuatu iaitu kebersamaan di situ, kami membawakan deklamasi sajak dalam kelompok komuniti pastinya," katanya di sini Antara pengisian menarik adalah bacaan puisi oleh Dj Selangor Fm.  "Memang satu sambutan yangg bagus, perjuangan orang dahulu memang patut kita kekalkan sampai bila-bila," kata Dj Ash  "Saya rasa ini sajalah saya rasa orang cakap detik untuk lakukan macam ini, kita nak kembalikan karya-karya seni kita yang kita rasai sampailah sekarang," kata Dj Hafiz Turut dimeriahkan pada malam program kira Detik tersebut adalah persembahan artis oleh Rozita rohaizad dan juga Chef Zainal dan juga diklamasi sajak oleh Mubarak Majid dan juga Wan Raja.  Manakala acara kemuncak kira detik hari kebangsaan diadakan di konti Selangor Fm.  Turut hadir timbalan pengarah penyiaran Selangor, Zamani Ibrahim.


Hujan renyai di Ketereh tidak ganggu sambutan merdeka

KETEREH, 31 Ogos- Hujan renyai tidak menghalang hampir seribu penduduk sekitar hadir memeriahkan sambutan Ambang Merdeka@Komuniti Peringkat Perlimen Ketereh di Sekolah Kebangsaan (SK) Tegayong, Melor, Ketereh Kelantan malam ini.  Antara pengisian program itu adalah persembahan dikir barat pidato dan deklamasi puisi merdeka.

(Pegawai Khas Menteri Komunikasi dan Multimedia, Datuk Ahmad Termizi Musa)

Menurut Pegawai Khas Menteri Komunikasi dan Multimedia, Datuk Ahmad Termizi Musa, hujan tidak sedikitpun membataskan keterujaan penduduk sekitar untuk berkongsi kemeriahan sambutan ambang merdeka setelah dua tahun penganjuran sedemikan tidak diadakan.  “Saya rasa amat kagum dengan sambutan yang diberikan oleh masyarakat setempat walaupun pada peringkat awal tadi ada hujan dan selain daripada venue disini waktu selepas solat maghrib tadi kita adakan forum rakaman islam rtm di Masjid Tegayong Masjid Ar Rahman kehadiran juga amat luar biasa” katanya ketika ditemui di Program dan Perasmian Ambang MERDEKA@KOMUNITI Peringkat Parlimen Ketereh 2022 di Melor, Ketereh.  Program sambutan anjuran bersama Jabatan Penerangan (JAPEN) Negeri Kelantan itu telah bermula daripada pukul 9 pagi dengan pelbagai aktiviti antaranya, Bekwoh Kacau Bubur Asyura, Pameran Agensi selain Rakaman Forum Ehwal Islam KELANTANfm di Masjid Tegayong.  Mengulas lanjut Datuk Ahmad Termizi berharap, semangat kecintaan terhadap negara yang ditunjukkan oleh penduduk di kawasan Parlimen Ketereh pada malam ini tidak terhenti setakat bulan Kebangsaan sahaja.

(Antara penduduk yang hadir sambutan Ambang Merdeka@Komuniti Peringkat Perlimen Ketereh di Sekolah Kebangsaan (SK) Tegayong, Melor di sini)


Stesen dan produksi televisyen wujudkan jabatan pematuhan syariah - Idris

KUALA LUMPUR, 30 Ogos - Stesen dan produksi televisyen perlu mewujudkan Jabatan Pematuhan Syariah untuk menyemak, menapis dan memantau semua skrip serta kandungan sebelum ia disiarkan, kata Menteri di Jabatan Perdana Menteri (Hal Ehwal Agama) Datuk Idris Ahmad.Beliau berkata Jabatan Kemajuan Islam Malaysia (Jakim) sentiasa bekerjasama dengan semua pihak industri dan telah menerbitkan garis panduan untuk rujukan.

(Menteri di Jabatan Perdana Menteri (Hal Ehwal Agama) Datuk Idris Ahmad)

"Karya-karya seni atau program yang cuba menormalisasikan budaya yang bersalahan dengan syariat Islam dan nilai akhlak serta budaya masyarakat negara ini perlu dielakkan sama sekali. la mesti ditentang habis-habisan bermula daripada kita semua."Memang hiburan itu adalah satu fitrah, tetapi biarlah hiburan itu bertepatan dan berlandaskan agama dan syariat," katanya selepas mengadakan sesi pertemuan dengan pemain industri penyiaran di Bangi, Selangor.Idris berkata hasil maklum balas serta pendapat daripada pemain industri penyiaran menerusi satu pertemuan ini, beliau mendapati masih ramai yang suka serta mahukan rancangan dan siaran yang mempunyai kandungan berunsur Islamik dan bertepatan dengan syariat agama.Menurutnya pertemuan itu adalah satu peringatan bersama untuk menjayakan agenda yang lebih baik dalam mendidik masyarakat terhadap isu-isu hiburan yang melampau dan tidak melihat kepada keuntungan sahaja, sebaliknya isu moral yang dibina untuk masyarakat terutamanya anak muda perlu dititik berat dalam dunia penyiaran."Saya mengambil peluang seluas-luasnya pada pertemuan yang sangat baik ini untuk (menyatakan) beberapa kerisauan saya dan kita semua tentang pelbagai aktiviti hiburan yang tidak menepati garisan Islam dalam sekitar sebulan dua ini, selain kerisauan kita terhadap kecenderungan masyarakat yang tidak dididik dalam berhibur."Semoga pertemuan dan perbincangan ini dapat memberi nafas baharu kepada dunia penyiaran negara terutama dalam penerapan nilai-nilai agama dan kandungan yang bertepatan dengan syariat," katanya.

Beliau turut menasihati para pengkarya agar mengelak dari menormalisasikan budaya yang bercanggah dengan syariat Islam dan nilai akhlak serta budaya masyarakat negara ini.  Antaranya trend penyiaran drama-drama di stesen TV yang menggunakan dialog-dialog “double meaning” dan“soft-porno”, ditambah aksi-aksi pelakon yang amat tidak senonoh.  Justeru beliau mengingatkan semua pemain industri supaya mematuhi garis panduan penapisan JAKIM agar tidak bercanggah dengan akidah dan amalan ahli sunnah wal-jamaah


Cinta kepada negara penting untuk pertahankan kedamaian, keamanan dan kemerdekaan - PM

KUALA LUMPUR, 30 Ogos - Rasa cinta kepada negara membolehkan rakyat pelbagai kaum di negara ini untuk terus bekerjasama dan bersatu padu mempertahankan kedamaian, keamanan dan kemerdekaan Malaysia.Perdana Menteri, Datuk Seri Ismail Sabri Yaakob menyifatkan ia satu perkara penting ke arah usaha membangunkan dan menjaga kedaulatan negara.“Adat bersaudara, saudara dipertahankan; Adat berkeluarga, keluarga dilindungi; Adat berkampung, kampung dijaga; Adat berbangsa, perpaduan bangsa diutamakan; Sesungguhnya kita semua satu keluarga; Keluarga Malaysia penyambung warisan,” katanya dalam perutusan Hari Kebangsaan 2022 yang disiar di saluran RTM.Mengimbau kembali sejarah, Ismail Sabri mengingatkan bahawa rahmat dan nikmat kemerdekaan yang negara kecapi hari ini tidak datang bergolek, namun ia adalah hasil perjuangan titisan darah, keringat dan air mata.

“Tidak terhitung banyaknya nyawa yang terkorban dan tidak terkira nilai kerugian harta benda dalam mencapai sebuah erti kemerdekaan,” katanya.Memetik nama seperti Mat Kilau, Datuk Dol Said, Tok Janggut, Datuk Bahaman, Tok Gajah, Rentap, Datuk Maharajalela, Datuk Sagor, Haji Abdul Rahman Limbong, Datu Mat Salleh dan Rosli Dhobi, beliau berkata mereka inilah antara tokoh yang telah berkorban demi tanah air tercinta.“Mat Kilau pernah berpesan perjuangan mesti diteruskan oleh generasi muda, jangan biar tanah air tergadai, jangan sesekali mudah dipicit sehingga terbelah dua. "Semangat seperti ini perlu digilap kepada generasi baharu supaya mengenal sejarah pahlawan negara di samping menyedarkan pemimpin bangsa ke arah landasan yang betul menurut tuntutan dan ajaran agama,” katanya.Menurutnya semangat dan perjuangan yang wujud sejak dahulu terus mengalir dan diterjemahkan dalam Rundingan Kemerdekaan pada tahun 1956, di London, England.“Nilai kemerdekaan inilah akhirnya yang telah berjaya memupuk perpaduan dalam kalangan Keluarga Malaysia yang berbilang kaum, bangsa dan agama, selain integrasi nasional silang budaya merentasi Semenanjung, Sabah dan Sarawak.“Tiada ungkapan yang dapat dizahirkan untuk menggambarkan sanjungan dan rasa terima kasih ke atas perjuangan serta pengorbanan pejuang negara terdahulu termasuklah anggota keselamatan, tentera dan polis,” katanya.Menuju ke hadapan, Ismai Sabri mengingatkan di era modenisasi ini, bentuk penjajahan tidak lagi sama seperti era kolonial, justeru, jika rakyat tidak bersama mempertahankan kemerdekaan diperjuangkan wira-wira terdahulu, maka sejarah mungkin boleh berulang, menyebabkan negara kembali dijajah. Meskipun, katanya ancaman penjajahan baharu ini bukan dari segi fizikal, namun ia sangat berbahaya dan merupakan cara paling mudah untuk menjarah minda dan jati diri bangsa, seterusnya mampu menghancurkan sesebuah negara.“Bentuk penjajahan moden yang muncul ketika ini dan semua negara di dunia terkena dampaknya, yakni penjajahan baharu dalam bidang ekonomi, teknologi dan budaya. Anasir luar ini menggunakan pelbagai cara untuk menjajah semula dalam bentuk yang lebih canggih,” katanya.Menjunjung kasih Yang di-Pertuan Agong, Ismail Sabri berkata sesungguhnya Kebawah Duli Tuanku umpama payung yang melindungi dan menyatukan seluruh rakyat tidak mengira kaum, agama dan fahaman politik.“Alhamdullilah, pada tahun ini, Keluarga Malaysia di seluruh negara kembali berpeluang meraikan sambutan kemerdekaan secara besar-besaran, sebagai sebuah masyarakat yang harmoni dan sejahtera,” katanya.-BERNAMA


70 saman dikeluarkan menerusi Op Samseng Jalanan di Pulau Pinang

BUKIT MERTAJAM, 30 Ogos- Kira-kira 70 saman dikeluarkan Polis Diraja Malaysia (PDRM) Daerah Seberang Perai Tengah atas pelbagai kesalahan dalam Op Samseng Jalanan di Lebuhraya Butterworth - Kulim Expressway (BKE) dekat Bukit Mertajam, kelmarin.  Menerusi operasi itu juga, polis menahan tiga individu yang dipercayai terlibat dalam kegiatan lumba haram.  Ketua Polis Daerah Seberang Perai Tengah, ACP Tan Cheng San berkata pihaknya turut menyita 20 buah motosikal dalam operasi tersebut.  "Hasil operasi tersebut, seramai tiga lelaki tempatan berumur dalam lingkungan 17 hingga 21 tahun ditahan kerana melakukan aksi dengan menduga kelajuan dan disyaki terlibat dalam lumba haram. Menerusi operasi terbabit juga, PDRM telah menyita sebanyak 20 buah motosikal dan mengeluarkan saman lebih kurang 70 saman atas pelbagai kesalahan trafik," kata ACP Tan Cheng San dalam sidang media di Ibu Pejabat Polis Daerah Seberang Perai Tengah, petang tadi. Kes disiasat di bawah Seksyen 42 (1) Akta Pengangkutan Jalan 1987.

(Ketua Polis Daerah Seberang Perai Tengah, ACP Tan Cheng San berkata dalamsidang media hari ini)


TH nasihat pendeposit hadkan jumlah pindahan harian dalam perbankan internet

KUALA LUMPUR, 30 Ogos- Lembaga Tabung Haji (TH) menyarankan para pendeposit untuk mengambil langkah keselamatan dengan menghadkan jumlah pindahan harian melalui perbankan internet.  Para pendeposit juga dinasihatkan membuat semakan penyata akaun secara berkala melalui aplikasi THiJARI.  Dalam sebuah kenyataan, TH meminta pendeposit sentiasa memastikan maklumat peribadi dan akses kata laluan platform perbankan internet tidak dikongsi dengan mana-mana pihak.  Langkah keselamatan ini penting agar pendeposit tidak terjerat dengan perangkap pihak tidak bertanggungjawab atau ‘scammer’. "TH kini sedang dalam langkah untuk mengurangkan had pindahan harian melalui perbankan internet, bank-bank rakan strategik bagi mengekang penipuan dalam talian kepada pendeposit," kata kenyataan itu. Peraturan pengeluaran atau pindahan wang juga tidak boleh dilaksanakan melalui panggilan telefon dan arahan pindahan telegrafik di kaunter hanya boleh dibuat dari akaun TH ke akaun bank milik sendiri sahaja. Maklumat sulit akaun pendeposit juga tidak akan disimpan dalam telefon bimbit.  TH sentiasa melakukan kemaskini dan penambahbaikan kawalan keselamatan teknologi sedia ada secara berterusan.  Sementara itu, TH ambil maklum beberapa kes penipuan dan kehilangan wang simpanan akibat ditipu ‘scammer’ yang menyamar sebagai wakil dari pihak berkuasa atau pihak kerajaan.


Mayat dengan kesan kelar di leher ditemui, polis laksana siasatan lanjut

DUNGUN, 30 Ogos- Seorang lelaki ditemui mati dengan kesan kelar dibahagian leher di sebuah ladang kelapa sawit di Felda Kerteh 6, Dungun, Terengganu, petang semalam.  Mayat lelaki tempatan yang berumur 42 tahun itu ditemui seorang pengurus ladang berusia 60 tahun yang kebetulan melalui kawasan tersebut untuk pulang ke kediamannya pada pukul 6.50 petang.  Ketua Polis Daerah Dungun, Superintenden Baharudin Abdullah berkata saksi telah melalui kawasan tersebut dan melihat seorang lelaki terbaring dalam keadaan mengiring sebelum berhenti untuk memeriksanya.  Pihaknya yang menerima laporan berhubung kejadian itu bergegas ke lokasi kejadian bersama sepasukan anggota polis.  "Hasil siasatan awal mendapati terdapat kesan kelar di bahagian leher mangsa yang dipercayai menjadi punca kepada kematiannya dan tiada sebarang kecederaan lain ditemui pada badan mangsa," kata kenyataan dikeluarkan polis daerah Dungun. Bagaimanapun, identiti mangsa serta motif kejadian belum dapat dikenal pasti.  Siasatan lanjut sedang dijalankan manakala gerakan mengesan suspek sedang giat dijalankan.  Mayat mangsa dibawa ke Hospital Sultanah Nur Zahirah di Kuala Terengganu untuk proses bedah siasat.  Kes disiasat di bawah Seksyen 302 Kanun Keseksaan kerana membunuh.

(Anggota PDRM bergegas ke lokasi sejurus menerima panggilan, gerakan mencarisuspek giat dijalankan)


Malaysia-Singapura bekerjasama cari solusi kesesakan laluan darat

ISKANDAR PUTERI, 30 Ogos- Malaysia dan Singapura bekerjasama mencari langkah terbaik mengatasi masalah kesesakan yang kerap berlaku di kedua-dua laluan darat iaitu Tambak Johor dan Link Kedua.  Menteri Besar, Datuk Onn Hafiz Ghazi berkata keperluan mewujudkan perkhidmatan feri yang menghubungkan Iskandar Puteri dengan Tuas, Singapura turut dibincangkan.  Selain itu, memastikan projek Sistem Transit Rapid (RTS) yang menghubungkan Johor Bahru dan Woodlands siap mengikut jadual.  "Kunci utama adalah meminimumkan isu kesesakan termasuklah melalui projek RTS secepat mungkin dan berjalan mengikut jadual, kita juga berusaha mengatasi masalah isu berkenaan, juga kemungkinan melihat kemungkinan perkhidmatan feri antara Tuas dan Iskandar Puteri," kata beliau dalam ucapannya merasmikan Pelancaran Projek 1975 Avenue and Hotel, di sini. Pelaksanaan projek komersial dan perkhidmatan seperti 1975 Avenue and Hotel di Kempas, Johor Bahru itu diharap mampu menarik kehadiran lebih ramai pengunjung antarabangsa ke negeri ini.  Projek 1975 Avenue and Hotel dijangka dibuka hujung tahun 2023 turut menempatkan dua buah kapal terbang jenis Boeing 747 selain pantai buatan untuk tujuan rekreasi.

(Menteri Besar Johor, Datuk Onn Hafiz Ghazi berkata dalam ucapannya dalam MajlisPerasmian Pelancaran Projek 1975 Avenue and Hotel, di sini)


Kesepaduan sosial, integrasi nasional dan perpaduan kaum kunci kemakmuran negara - Agong

KUALA LUMPUR, 30 Ogos - Kesepaduan sosial, integrasi nasional dan perpaduan antara kaum adalah kunci untuk keharmonian, kemakmuran dan kesejahteraan negara, titah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Al-Sultan Abdullah bertitah, tiga perkara itu juga adalah kunci kepada kekuatan bagi menghadapi apa juga cabaran yang akan datang, bersesuaian dengan tema sambutan Hari Kebangsaan tahun ini iaitu "Keluarga Malaysia Teguh Bersama".

"Sehubungan itu, Seri Paduka bertitah adalah menjadi tanggungjawab bersama untuk bukan sahaja memelihara dan mempertahankan keharmonian yang telah dikecapi selama ini, malah berusaha menyemarakkannya sesama kita sebagai sebuah Keluarga Malaysia.

"Seri Paduka berpandangan bahawa sekiranya rakyat bersatu dan tahu peranan masing-masing serta berpegang teguh kepada kunci itu, maka kita akan mampu membendung segelintir golongan yang bersikap ekstremis yang menabur fahaman perpecahan serta menyemarak api perkauman bagi mencetuskan suasana tidak aman dalam negara demi kepentingan peribadi," kata Datuk Pengelola Bijaya Diraja Istana Negara, Datuk Seri Ahmad Fadil Shamsuddin dalam kenyataan, hari ini.

Ahmad Fadil berkata, Al-Sultan Abdullah turut mengingatkan rakyat agar sentiasa berwaspada terhadap `musuh dalam selimut' yang boleh memecahbelahkan perpaduan rakyat dan menggugat kestabilan negara kerana segala fitnah dan hasutan mereka bercanggah dengan prinsip Rukun Negara yang juga kunci kepada keharmonian dan perpaduan kukuh.Beliau berkata, Seri Paduka mengajak rakyat mengimbau kembali sejarah lebih enam dekad lepas apabila semangat patriotisme dan cintakan tanah air berjaya menyatupadukan rakyat dengan tekad untuk bangkit menentang penjajah sehingga kemerdekaan yang diidamkan menjadi realiti.Al-Sultan Abdullah turut mengajak rakyat untuk mengingati dan menghargai pejuang dan patriot kemerdekaan negara serta anggota pasukan keselamatan yang berkorban sehingga berjaya menyelamatkan negara daripada belenggu penjajah dan seteru negara."Justeru, Seri Paduka menzahirkan pandangan bahawa sekiranya semangat dan roh perjuangan lebih enam dekad yang lalu diterap dan disuburkan kembali dalam meraikan hari yang penuh bersejarah ini, nescaya rakyat akan dapat menghayati dan menghargai nilai semangat patriotisme kepada negara dan perpaduan sesama pelbagai bangsa," katanya.Mengucapkan selamat menyambut Hari Kebangsaan kepada seluruh rakyat Malaysia, Al-Sultan Abdullah menzahirkan kesyukuran kerana perpaduan dan keharmonian rakyat terus menjadi asas kukuh dalam mengekalkan kestabilan, keamanan dan kemakmuran negara.Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah juga mendoakan agar Malaysia terus berada dalam rahmat dan perlindungan Allah SWT serta terus dilimpahi dengan keberkatan rezeki, kemakmuran, kesejahteraan serta keamanan dan perpaduan yang berkekalan. – BERNAMA


Lebih 3,000 individu sertai Program Malaysia #QuranHour sempena Hari Kebangsaan

PUTRAJAYA, 30 Ogos- Lebih 3,000 peserta menyertai Program Malaysia #QuranHour 2022 yang dianjurkan sempena Sambutan Hari Kebangsaan ke-65 di Masjid Tuanku Mizan Zainal Abidin, Putrajaya.Program turut diadakan secara serentak di lebih 1,800 lokasi seluruh negara selama sejam bermula pukul 12.00 tengah hari.Bertemakan Malaysia Bersujud: Keluarga Malaysia Teguh Bersama, ia mengangkat surah As-Sajdah sebagai surah pilihan untuk ditadabbur secara bersama di seluruh negara.Menurut Pengasas Yayasan Warisan Ummah Ikhlas, Datuk Husamuddin Yaacub, memasuki tahun ke lapan penganjurannya, program bertujuan untuk menterjemah nilai-nilai murni dan pengajaran yang terkandung di dalam Al-Quran secara berterusan dalam diri setiap umat Islam."Bila kita buat Malaysia Quran Hour, World Quran Hour adalah gerakan untuk memanggil ummah untuk mendekati dan berinteraksi dengan Al-Quran dan bukannya baca Al-Quran setahun sekali.Apa yang kita nak adalah kempen secar besar-besaran tapi diterjemahkan pada amalan membaca quran skurang-kurangnya satu jam satu hari sepanjang tahun," kata Datuk Husamuddin ketika ditemu bual media RTM, hari ini.

(Pengasas Yayasan Warisan Ummah Ikhlas, Datuk Husamuddin Yaacub berkata demikian kepadamedia selepas program tersebut)

Program berinteraksi dengan Al-Quran melalui konsep baca, faham dan amal itu dianjurkan Yayasan Warisan Ummah Ikhlas dengan kerjasama jabatan Kemajuan islam Malaysia (JAKIM), Tv Al-Hijrah, Islamic Tourism Center (ITC), dan Universiti Islam Antarabangsa Malaysia (UIAM).Program diakhiri dengan bacaan Ikrar Quran Malaysia Teguh Bersama oleh selebriti, Datuk Adi Putra dan Doa untuk Malaysia oleh Imam Besar Masjid Tuanku Mizan Zainal Abidin, Ustaz Nor Azamir Alias.


Bentuk bayaran KGT tambahan khas penjawat awam akan disemak - KSN

PUTRAJAYA, 30 Ogos - Bentuk bayaran Kenaikan Gaji Tahunan (KGT) tambahan khas RM100 untuk penjawat awam bakal disemak dengan Kementerian Kewangan.Ketua Setiausaha Negara, Tan Sri Mohd Zuki Ali berkata bayaran KGT itu perlu disemak bagi menentukan kenaikan berterusan atau kenaikan pada tahun 2023 sahaja.

"Cuma saya kena semak dengan kementerian kewangan, sama ada ia kenaikan tahunan atau kenaikan tahun ini sahaja," katanya ketika ditemui selepas majlis Amanat Perdana Perkhidmatan Awam Ke-18 (MAPPA XVIII) di Pusat Konvensyen Antarabangsa Putrajaya (PICC), di sini.Sementara itu, Tan Sri Mohd Zuki berkata kajian Sistem Saraan Perkhidmatan Awam kini di peringkat akhir, sebelum hasil kajian itu diumumkan dalam masa terdekat.Katanya, perkara itu dalam tindakan akhir jawatankuasa yang dikendalikan Jabatan Perkhidmatan Awam (JPA)."Saya rasa benda ini kita dah bentang dalam beberapa kali di kabinet berhubung perkara ini. Bila sudah ada keputusan nanti, akan diumumkan," katanya.Perdana Menteri, Datuk Seri Ismail Sabri Yaakob meminta JPA menyegerakan kajian ke atas Sistem Saraan Perkhidmatan Awam dengan mengambil kira keseluruhan aspek modal insan merangkumi saraan dan perkhidmatan, agar relevan dengan situasi semasa serta kemampuan kewangan Kerajaan.


Pengumuman PM, penghargaan buat penjawat awam - Cuepacs

PUTRAJAYA, 30 Ogos - Kongres Kesatuan Pekerja-Pekerja Di Dalam Perkhidmatan Awam (Cuepacs), menyifatkan pengumuman Perdana Menteri, Datuk Seri Ismail Sabri Yaakob pada Majlis Amanat Perdana Perkhidmatan Awam ke-18 merupakan satu penghargaan buat penjawat awam.Presiden Cuepacs, Datuk Adnan Mat berkata berita gembira itu juga sekali gus memberi kelegaan kepada penjawat awam yang turut terkesan dengan kenaikan kos sara hidup.Menurut beliau, meskipun tidak semua tuntutan dan cadangan Cuepacs dipenuhi namun kerajaan tetap menunaikannya.

"Bagi kami walaupun sembilan perkara kami bentang kepada kerajaan, tidak semua kerajaan ikut, kami juga beritahu jangan tinggalkan semuanya, jadi maknanya kerajaan tidak tinggalkan sesiapa dan kerajaan tunaikan apa yang kami minta kepada penjawat awam," Katanya ketika ditemui selepas majlis Amanat Perdana Perkhidmatan Awam Ke-18 (MAPPA XVIII) di Pusat Konvensyen Antarabangsa Putrajaya (PICC), di sini.Datuk Adnan turut menyambut baik komitmen kerajaan untuk menyegerakan kajian Sistem Saraan Perkhidmatan Awam dengan mengambil kira keseluruhan aspek modal insan merangkumi saraan dan perkhidmatan."Tiada tempoh masa ditetapkan namun bergantung kepada kedudukan kewangan negara. Sistem saraan ini diperkenalkan setiap 10 tahun dan Cuepacs mahukan ia diwujudkan tahun ini," katanya.


Pendapatan negara dijangka bertambah RM4.3 bilion menerusi Suresawit

PUCHONG, 30 Ogos - Pendapatan negara dijangka bertambah sebanyak RM4.3 bilion setiap tahun hasil industri sawit untuk tempoh tiga hingga lima tahun akan datang.Menteri Perusahaan Perladangan dan Komoditi, Datuk Seri Zuraida Kamarudin optimis sasaran tersebut mampu dicapai selepas industri sawit memulakan Perkhidmatan Ujian Benih Sawit Suresawit berasaskan teknologi gen Shell yang canggih.Jelasnya, penggunaan teknologi canggih yang bakal menggunakan benih sawit berkualiti mampu meningkatkan produktiviti hasil minyak sehingga 60 peratus.

"Dengan adanya ciptaan ini ianya akan dapat meningkatkan produktiviti buah sawit itu sendiri. Buah sawit itu akan memberikan minyak yang berkualiti tinggi."Bila berkualiti tinggi, maknanya boleh dapat harga yang lebih baik dan ia juga akan menghasilkan kualiti yang baik dan juga kuantiti yang lebih banyak daripada perahan buah-buah sawit yang mereka cipta," katanya dalam sidang media selepas melancarkan Perkhidmatan Ujian Benih Sawit Suresawit di makmal DNA berteknologi tinggi Orion Biosains, di sini.Tambah Zuraida, Lembaga Minyak Sawit Malaysia (MPOB) telah melabur hampir RM200 juta sejak tahun 2004 bagi membangunkan teknologi berkenaan.Orion Biosains pula melabur RM120 juta sejak tahun 2013, menjadikan pelaburan keseluruhan RM320 juta bagi teknologi berkenaan.


Cipta replika guna bahan kitar semula simbolik kemerdekaan

(Datuk Safariah Awang, Pengerusi GPW Kuantan di kediaman Muhammad Shah Ridhuan Abdul Rahman)

KUANTAN, 30 Ogos- Seorang petugas Felda di Felda Bukit Sagu 1, Kuantan,Pahang, mengambil inisiatif mencipta replika helikopter ketenteraan dan meriam daripada bahan terpakai demi menyemai cintakan negara di kalangan warga peneroka. Muhammad Shah Ridhuan Abdul Rahman berkata replika helikopter, meriam, peluru berpandu dan mortar adalah usaha yang dilakukan sejak dua bulan lalu.Kira-kira 200 jalur gemilang dan hiasan terpakai yang lain turut menghiasi hadapan rumahnya.Hasil kreativitinya itu berjaya mencuri tumpuan penduduk setempat.Ini bukanlah kali pertama projek dilakukan, tahun lepas replika kereta kebal berjaya dihasilkan. Ilham tersebut direalisasikan menerusi tontonan di youtube dan buku; replika helikopter, meriam dan peluru berpandu itu dicipta.Menurut Muhammad Shah Ridhuan Abdul Rahman, bukan mudah untuk menghasilkan replika terbaik kerana beliau sendiri telah membuat percubaan sebanyak tiga kali bagi merealisasikan idea menjadi realiti. Antara bahan utama yang digunakan adalah bahan kitar semula seperti tayar, besi dan plastik.  Tambah Muhammad Shah Ridhuan, untuk "tempat duduk tu saya kutip basikal budak yang rosak tu saya ambil tempat duduk, macam tayar, mesin rumput rosak."Untuk 'bearing' yang pecah tu saya kutip di kedai-kedai bengkel, untuk cat saya pakai kualiti untuk tahan lebih lama lagilah untuk nampakkan bentuk helikopter ni."

(Datuk Safariah Awang, Pengerusi Gabungan Gerakan Persatuan Wanita (GPW) Kuantan)

Usaha murni itu bukan sahaja mendapat tumpuan masyarakat setempat, ia turut mencuri hati Pengerusi Gabungan Gerakan Persatuan Wanita (GPW) Kuantan, Datuk Safariah Awang.  Menurut beliau, "bila lalu dekat sini, memang orang nampak sambutan bulan kemerdekaan ni."Rumah ni memang selalu buat aktiviti dia. Memang kita tahu dah dia akan buat yang terbaik lah untuk Felda Sagu 1 ni." Jelas Datuk Safariah Awang, Pengerusi GPW Kuantan. Untuk perancangan tahun hadapan, Muhammad Shah Ridhuan juga telah berazam untuk mencipta replika yang lain sebagai simbolik sempena menyambut bulan kebangsaan demi menyemarakkan semangat patriotik kepada warga peneroka.


800 lempeng merdeka simbolik patriotik Sekolah Kebangssan Pauh

(Guru-guru dan murid-murid Sekolah Kebangsaan Pauh menyusun lempeng)

PAUH, 30 Ogos- Setiap kali menjelang sambutan kemerdekaan, pelbagai idea dan kreativiti cuba disampaikan dalam menterjemah semangat kemerdekaan.Ini termasuklah 60 orang guru dan 800 orang murid Sekolah Kebangsaan Pauh apabila menyediakan makanan tradisional Lempeng Merdeka bersempena sambutan kemerdekaan esok. Bagi Guru Penolong Kanan 1 Pentadbiran, Sekolah Kebangsaan Pauh, Noor Halina Ismail, sejak awal pagi kesemua guru dan murid bergotong royong menyediakan makanan tradisi Lempeng yang menggunakan ramuan asasnya tepung. Menariknya, lempeng yang bertemakan kemerdekaan ini mengikut warna Jalur Gemilang dan disusun sepertimana Jalur Gemilang dengan 800 keping kesemuanya disediakan mewakili kesemua murid. Selain menyemarakkan kemerdekaan negara, program ini juga bagi mengukuhkan semangat perpaduan antara guru dan murid serta saling hormat menghormati antara satu sama lain. Dalam masa yang sama Noor Halina juga, "mengharapkan supaya generasi baharu ini tidak leka dengan perjuangan yang sebelum ini dan diharap kita sama-sama dapat menyambut kemerdekaan ke-65 ini dengan lebih semangat."

(Guru-guru dan murid-murid SK Pauh bergambar di hadapan 800 keping lempeng Jalur Gemilang)

Beliau ditemui media pada Program Kempen Merdeka di Sekolah Kebangsaan Pauh yang turut dihadiri Exco Negeri yang juga ADUN Pauh, Rozieana Ahmad. Bagi ADUN Pauh, Rozieana Ahmad berkata, "ianya adalah sebagai salah satu tanda mereka menghargai Jalur Gemilang dan juga untuk menyemarakkan semangat patriotik."Macam mana kita dah dua tahun menghadapi pandemik dan sekarang ini endemik, saya rasa kita sama-sama mengajak pelajar ini supaya mereka dapat kibarkan Jalur Gemilang dan tahu erti kemerdekaan." Persatuan Ibu Bapa dan Guru (PIBG) Sekolah Kebangsaan Pauh turut memberikan kerjasama dan menyokong idea kreatif ini.


KPDNHEP lancar program jaminan lanjutan mampu milik, jamin hak pengguna kereta terpakai

KUALA LUMPUR, 30 Ogos - Kementerian Perdagangan Dalam Negeri dan Hal Ehwal Pengguna (KPDNHEP) melancarkan Program Jaminan Lanjutan Mampu Milik dengan kos pembaikan yang lebih murah dan berpatutan.

Ini Bagi melindungi dan menjamin hak pengguna dalam sektor kereta terpakai.Menterinya, Datuk Seri Alexander Nanta Linggi berkata program itu memerlukan kereta terpakai tersebut menjalani pemeriksaan untuk mengenal pasti kualiti sebenar serta kemungkinan risiko yang ada.

"Prosedur yang lebih jelas dan tepat bagi memastikan kereta itu dibeli dengan harga sepadan dengan kualitinya, disitulah kebaikannya kepada pengguna."Dengan sistem ini syarikat insuran juga selesa untuk membuat penilaian kereta terpakai itu dengan premium insuran yg lebih murah," katanya dalam sidang media selepas merasmikan Program Jaminan Lanjutan Mampu Milik di ibu negara.Tambah Alexander, bermula Januari hingga Ogos tahun ini, sebanyak 1,034 daripada 1,126 aduan berkaitan kereta terpakai berjaya diselesaikan melibatkan nilai tuntuan sebanyak RM3.68 juta.

Sementara itu, Alexander berkata KPDNHEP juga sedang mengkaji serta memperhalusi undang-undang Lemon iaitu satu istilah yang sinonim dengan barangan rosak yang diamalkan di negara maju.Katanya, terdapat keperluan bagi menggubal undang-undang tersebut. "Mengikut undang-undang lemon, sekiranya pengguna memenuhi syarat-syarat yang ditetapkan, mereka akan layak untuk mendapat pampasan adil daripada pembelian produk yang rosak atau tidak berfungsi seperti sepatutnya."Justeru, kementerian kini sedang mengumpulkan maklumat daripada pihak industri dan difahamkan mereka juga tertarik dengan undang-undang lemon ini.


Program Jualan Terus dari Ladang Keluarga Malaysia Terengganu cecah RM1 juta

KUALA TERENGGANU, 30 Ogos- Program Jualan Terus dari Ladang Keluarga Malaysia di Terengganu berjaya merekodkan lebih RM1 juta nilai jualan di 44 lokasi sejak dilaksanakan Jun lalu. Jumlah itu memberi penjimatan sehingga lebih RM100,000 keatas barangan terpilih melibatkan 714 usahawan diseluruh negeri itu.  Pengarah Lembaga Pemasaran Pertanian Persekutuan (FAMA) Negeri, Nukman Hashim berkata selain peruntukan sedia ada, penjimatan ini turut melibatkan subsidi daripada pemimpin masyarakat, persatuan dan masjid.  Barangan utama seperti ayam, telur, ikan, sayur serta buah buahan boleh didapati secara terus dari ladang ke pengguna dengan potongan harga sehingga 10%. "Usahawan ini seronok nak sertai sebab kita tidak kenakan sebarang caj dan kita sediakan kanopi namun prinsipnya harga yang dijual adalah lebih rendah berbanding pasar tani kerana kita kenakan caj.Ini kerana Program Jualan Terus dari Ladang Keluarga Malaysia ini di bawah inisiatif Jihad Tangani Inflasi maka kita ada peruntukan untuk program seumpama ini bagi bersama-sama membantu rakyat," kata Nukman Hashim kepada pemberita selepas meninjau program tersebut di Kampung Kubang Ikan, Kuala Terengganu.

(Pengarah Lembaga Pemasaran Pertanian Persekutuan (FAMA) Negeri, Nukman Hashimberkata demikian kepada media RTM)

Sementara itu, menurut Timbalan Pengerusi Masjid Kampung Kubang Ikan, Abdul Muhdi Md Yassin sambutan program diterima baik masyarakat setempat."Walaupun pertama kali dianjurkan, sambutannya diterima baik oleh masyarakat. Maka, saya rasa program sebegini boleh diteruskan lagi sekali gus boleh kita jadikan program tradisi di kampung kita (di sini)," kata Abdul Muhdi kepada RTM.Program ini dijangka akan diteruskan dengan pelaksanaan 70 program lagi sehingga hujung tahun ini.


Ops Gerak JAS, sasar pengawalan pelepasan asap hitam kenderaan ke ruang udara

LABUAN, 30 Ogos - Lebih 200 kenderaan perdagangan dan persendirian dan hampir 900 individu diperiksa menerusi Ops Gerak yang diterajui oleh Jabatan Alam Sekitar Labuan dengan kolaborasi bersama Jabatan Pengangkutan Jalan (JPJ), Jabatan Imigresen Malaysia (JIM) dan Agensi Anti Dadah Kebangsaan (AADK) Labuan.  Ia membabitkan 30 pegawai dan anggota penguatkuasaan yang terlibat. Pengarah Jabatan Alam Sekitar (JAS) Labuan, Amir Hamzah Musa berkata pihaknya mengambil inisiatif melaksanakan operasi itu bersempena sambutan Hari Kebangsaan yang disambut esok.  Selain itu, pemeriksaan dilakukan di bawah Akta Kualiti Alam Sekeliling 1974.  "Fokus utama pemeriksaan operasi pada hari ini adalah kita hendak memastikan terdapat kawalan terhadap pelepasan asap hitam dari kenderaan diesel bagi memastikan udara di Labuan ini bersih untuk masyarakat di Labuan," kata Amir Hamzah kepada pemberita RTM ketika ditemui di Stesen JPJ Labuan. Dalam pada itu, ketika operasi berkenaan dilakukan, pelbagai pemeriksaan lain turut dibuat membabitkan penyalahgunaan dadah, dokumen pengenalan sah serta pemeriksaan kenderaan komersial dan persendirian.  Hasilnya, sebanyak satu kompaun dan 19 notis kesalahan dengan pelbagai kesalahan dikeluarkan oleh agensi yang terlibat.  Di samping itu, dua individu tempatan telah ditahan disebabkan positif dadah jenis syabu selepas ujian air kencing dilakukan.

(Pengarah Jabatan Alam Sekitar (JAS) Labuan, Amir Hamzah Musa berkatademikian ketika ditemu bual media RTM)


Warga pendidik di Sendayan semarakkan kibar Jalur Gemilang

(Haji Md Fiah Md Jamin, Pengarah Jabatan Pendidikan Negeri Sembilan (JPNS) pada program Semarak Kibarkan Jalur Gemilang buat Warga Pendidik di Sendayan)

SENDAYAN, 30 Ogos- Semangat patriotisme dalam kalangan pelajar amat penting, justeru warga pendidik memainkan turut berperanan bagi memastikan semarak patriotik terus membara ke dalam diri mereka.Pengarah Jabatan Pendidikan Negeri Sembilan (JPNS), Haji Md Fiah Md Jamin berkata warga pendidik perlu cakna dan menghayati setiap perubahan yang berlaku dalam sejarah negara agar nilai murni daripada peristiwa yang berlaku dapat disampaikan kepada pelajar. "Memang penghayatan pengibaran jalur gemilang ini juga banyak dipengaruhi oleh bagaimana cikgu sendiri menghayatinya melaksanakannya dalam kehidupan murid-murid."Jadi kalau cikgu mempunyai kesedaran yang tinggi seterusnya menyemarakkan dalam keluarga mereka untuk diri mereka insya-Allah, murid-murid pun akan ikut. Itulah pentingnya cikgu." Ujar beliau ketika ditemui pemberita.

(Haji Md Fiah Md Jamin, Pengarah JPNS ketika ditemui pemberita RTM)

Jelasnya, badan bukan kerajaan (NGO) juga digalakkan untuk menyertai institusi pendidikan di bawah JPNS yang telah mula menganjurkan program kebangsaan sejak Julai. Dalam menyebar semarak kemerdekaan, kira-kira 300 Jalur Gemilang diedarkan kepada warga pendidik di seluruh Negeri Sembilan. Menurut Muhammad Asyraf Daniel Jefri, Kordinator Mahasiswa Briged Negaraku, berkata, "kami turun ke Sekolah Kebangsaan Sendayan untuk kita fokus. "Guru pada kami merupakan individu terpenting dalam mendidik generasi supaya dapat membentuk jiwa yang mempunyai semangat cintakan negara kita atau kita kata semangat patriotik."Beliau berkata demikian ketika ditemui pada program Semarak Kibarkan Jalur Gemilang buat Warga Pendidik di Sendayan.


KKM umum keputusan permohonan sertai Sesi Akademik Tahun 2022/2023

PUTRAJAYA, 30 Ogos – Pegawai perubatan dan pegawai pergigian lantikan tetap juga kontrak kini boleh menyemak keputusan permohonan Cuti Belajar Bergaji Penuh (CBBP) dengan Hadiah Latihan Persekutuan (HLP) dan Program Latihan Kepakaran (PLK) dengan Biasiswa Kementerian Kesihatan (KKM) bermula hari ini.Ini bagi membolehkan pegawai-pegawai berkenaan mengikuti Program Pengajian Kepakaran Sarjana Perubatan, Sarjana Pergigian dan Program ‘Parallel Pathway’ bagi Sesi Akademik Tahun 2022/2023.Menteri Kesihatan, Khairy Jamaluddin Abu Bakar berkata iklan permohonan bagi mengikuti mengikuti program-program berkenaan telah dikeluarkan pada 28 Januari lalu dan proses pemilihan calon telah bermula selepas tarikh tutup permohonan pada 10 Mac 2022.

“Seramai 1,347 pegawai perubatan telah berjaya dipilih dan ditawarkan mengikuti Program Pengajian Kepakaran Sarjana Perubatan, Sarjana Pergigian dan Program ‘Parallel Pathway’ bagi Sesi Akademik Tahun 2022/2023.“Pada proses pemilihan kali ini juga, seramai 216 pegawai lantikan kontrak telah ditawarkan mengikuti Program Pengajian Kepakaran menerusi PLK dengan Biasiswa KKM,” katanya menerusi satu kenyataan.Jelas Khairy, tawaran tersebut adalah buat pertama kalinya diberikan kepada pegawai lantikan kontrak sejak skim lantikan kontrak diwujudkan pada tahun 2016.Menurut Khairy lagi, tawaran program pengajian kepakaran dengan tajaan menerusi PLK itu juga adalah selaras dengan keputusan Jemaah Menteri untuk mewujudkan laluan kerjaya yang setara antara pegawai lantikan tetap dan pegawai lantikan kontrak.“Secara keseluruhanya, seramai 1,232 pegawai telah ditawarkan ke Program Pengajian Kepakaran Sarjana Perubatan, seramai 54 pegawai ditawarkan Sarjana Pergigian, manakala 61 pegawai lagi ditawarkan ke Program Parallel Pathway.“Pegawai boleh menyemak menerusi laman web sistem eHLP di alamat http://ehlp.moh.gov.my berhubung status permohonan tawaran CBBP dengan HLP dan PLK dengan Biasiswa KKM bagi pegawai yang berjaya mengikuti Program Pengajian Kepakaran,” katanya.Tambah Khairy, permohonan CBBP dengan HLP dan PLK dengan Biasiswa KKM untuk mengikuti Program Pengajian Kepakaran Sarjana Perubatan, Sarjana Pergigian dan Parallel Pathway bagi Sesi Akademik 2023/2024 akan mula dibuka pada Oktober depan.


Kelab vateran komando Malaysia zahirkan semangat patriotik menerusi kembara merdeka beret hijau

KUALA NERUS, 30 Ogos - Bagi menzahirkan semangat patriotik, 44 ahli Kelab Veteran Komando Malaysia menyertai kembara merdeka beret hijau dengan menaiki motorsikal berkuasa tinggi. Kembara edisi ke dua itu melibatkan perjalanan sejauh 1,603 kilometer dari Kem Sungai Udang Melaka ke Kem Iskandar di Johor.Penyelaras program, Suhairil Isa berkata konvoi turut menziarahi rakan-rakan seperjuangan yang terdiri daripada veteran komando yang uzur dan mereka yang hilang upaya kekal akibat pertempuran dengan komunis.

"Pada tahun ini kita rasa amat bertuah kerana kita ada mantan panglima angkatan tentera iaitu Jeneral Tan Sri Borhan Bin Ahmad yang hadir bersama dengan kita dan menyemarakkan lagilah dan bercerita macam mana dia orang berjuang dalam penubuhan komando dan macam-macamlah," katanya ketika ditemui selepas majlis pelepasan peserta kembara merdeka beret hijau siri 2/2022, di sini. Antara lokasi yang disinggah kembara merdeka beret hijau termasuklah Taiping, Kota Bharu, Kuala Terengganu dan Kuantan.


Peruntukan RM2.25 juta untuk Projek Pemasangan Panel Solar PV di Perak

(Majlis Menandatangani Memorandum Persefahaman (MoU) projek antara MHB dan Majlis Agama Islam dan Adat Melayu Perak (MAIPK) di Ipoh)

IPOH, 30 Ogos- Peruntukan bernilai RM2.25 juta bagi pelaksanaan Projek Pemasangan Panel Solar PV di 20 buah masjid Zon 2 di Perak Pegawai Eksekutif Kumpulan MajuPerak Holdings Berhad (MHB), Nizran Noordin berkata, kawasan terlibat adalah Pengkalan Hulu, Perak Tengah, Manjung, Kuala Kangsar, Selama, Kerian dan Hulu Perak.  Usahasama Projek pemasangan secara berfasa ini akan dilaksanakan dengan United Solar Energy Sdn Bhd (USEM) melalui Skim Pemeteran Tenaga Bersih (NEM) 3.0.  Projek solar ini juga merupakan salah satu usaha ke arah penjimatan tenaga elektrik. Menurut Nizran Noordin, Pegawai Eksekutif kumpulan MajuPerak Holdings Berhad (MHB), "kajian teknikal dijalankan dahulu oleh zon 2 di lebih kurang 85 buah masjid tetapi setelah selesai buat kajian teknikal cuma dikenal pasti 20 masjid sahaja yang sesuai."Terdapat beberapa permasalahan yang menyukarkan projek ini dijalankan selain daripada masjid yang terpilih.Tambah beliau, "masjid lain tak sesuai kerana masalah jenis atap, keadaan bumbung yang mungkin terlalu curam, keadaan masjid sedia seperti biasa semua sedia maklum semua kubah nak diletakkan solar panel pun ada kekangan di situ."

(Nizran Noordin, Pegawai Eksekutif kumpulan MajuPerak Holdings Berhad (MHB))

Secara keseluruhan, terdapat kira-kira 700 masjid dan seribu surau di negeri ini.Pemasangan panel solar dilakukan secara percuma dan dijangka selesai Jun tahun depan.  Manakala urusan penyelenggaraan ditanggung oleh pihak USEM selama tempoh perjanjian berlangsung. Beliau berkata demikian selepas Majlis Menandatangani Memorandum Persefahaman (MoU) projek antara MHB dan Majlis Agama Islam dan Adat Melayu Perak (MAIPK) di Ipoh.


Kibaran Jalur Gemilang di sekitar laut Jambatan Pulau Pinang

(Salah seorang nelayan mengibarkan Jalur Gemilang)

GEORGE TOWN, 30 Ogos- Hampir 40 nelayan kawasan Batu Uban dan Gelugor tidak ketinggalan dalam menyambut merdeka dengan mengibarkan Jalur Gemilang di laut.  Semangat patriotisme kepada negara yang tidak berbelah bahagi, ditonjolkan oleh sekumpulan nelayan ini.Terbaru, kira-kira 40 nelayan dari kawasan Sungai Gelugor dan Batu Uban menyusur persekitaran kawasan laut Jambatan Pulau Pinang untuk mengibarkan Jalur Gemilang.  Menurut Ali Haikal Saad, Pengerusi Unit Nelayan Sungai Gelugor berkongsi perasaan gembira kerana, "boleh dapat merasai bersama selama ni pun nelayan tak dapat merasai sekarang dapat. Alhamdullilah, semoga Malaysia terus maju dan jaya."  Lebih kurang 30 buah bot tersebut bergerak hampir 3km di tengah kedudukan Jambatan Pulau Pinang dalam usaha menyemai semangat patriotisme. Turut hadir merasmikan majlis itu ialah Pengarah Agensi Penguatkuasaan Maritim Malaysia (APMM) Pulau Pinang, Kapten Maritim Abdul Razak Mohamed. Beliau berkata demikian selepas aktiviti mengibarkan Jalur Gemilang bersama masyarakat setempat.

(Nelayan kawasan Batu Uban dan Gelugor dalam program kibar Jalur Gemilang di laut)


Pasangan kekasih mengaku tidak bersalah atas pertuduhan menculik bayi

(Pasangan kekasih yang ditahan atas pertuduhan menculik bayi berusia sembilan bulan)

BUKIT MERTAJAM, 30 Ogos- Seorang remaja perempuan dan kekasihnya mengaku tidak bersalah di Mahkamah Majistret Bukit Mertajam hari ini atas pertuduhan menculik bayi berusia sembilan bulan pada 24 Ogos lalu. Pengakuan itu dibuat oleh tertuduh berusia 14 tahun dan teman lelakinya Muhammad Azrin Budimaeng yang berusia 18 tahun, selepas pertuduhan terhadap mereka dibacakan dihadapan Majistret Nurul Rasyidah Mohd Akit.  Mengikut pertuduhan, kedua-dua tertuduh didapati mencapai niat bersama menahan dengan cara melarikan secara salah di Tingkat 3, Blok 4 Pangsapuri Idaman Taman Pauh Perai, pada pukul 5.30 petang. Kesalahan itu didakwa mengikut Seksyen 363 Kanun Keseksaan dibaca bersama Seksyen 34 akta sama yang membawa hukuman penjara maksimum tujuh tahun dan denda, jika sabit kesalahan.  Kes dikendalikan Timbalan Pendakwa Raya, Mohammad Syafiq Nasrullah Saleem Ali, manakala kedua tertuduh diwakili peguam, Fatin Nabila Hussin.  Mahkamah kemudian membenarkan tertuduh diikat jamin masing-masing RM5,000 dengan seorang penjamin selain menetapkan syarat hanya waris kepada remaja perempuan itu dibenarkan menjadi penjamin.  Majistret menetapkan 3 Oktober depan sebagai sebutan semula kes.


6 kediaman di Nilai rosak teruk akibat tanah mendap

(Keadaan kediaman di Rumah Rakyat Batang Benar)

NILAI, 30 Ogos- Kira-kira enam buah kediaman di Rumah Rakyat Batang Benar rosak teruk akibat tanah mendap berikutan hujan yang berlarutan petang semalam.Terdapat kesan retakan dan runtuhan berlaku di bahagian dapur penduduk tersebut.Menurut Timbalan Pengarah Angkatan Pertahanan Awam (APM) Negeri Sembilan, Mejar (PA) Shamil Ithman berkata, kejadian tersebut bagaimanapun tidak melibatkan kemalangan jiwa. "Saya difahamkan tujuh buah rumah dan melibatkan sepanjang di lereng bukit jadi ada tiga buah rumah mengalami kerosakan yang teruk di bahagian belakang dan dapur."Jadi dekat sini punca kejadian masih tidak dikenal pasti cuma kita minta pihak teknikal buat siasatan." Ujarnya ketika ditemui pemberita.

(Mejar (PA) Shamil Ithman, Timbalan Pengarah Angkatan Pertahanan Awam (APM) Negeri Sembilan)

Pemeriksaan lanjut akan dijalankan oleh kumpulan teknikal bagi mencari punca kejadian yang mengakibatkan tanah mendap hingga menyebabkan berlaku runtuhan di bahagian belakang rumah. Sementara itu, Nurthy Abpdurai yang merupakan seorang mekanik berkata, "saya sedih kerana telah mengalami kerugian, saya pun tidak tahu macam mana nak cari duit dan membaiki rumah ini." Lain pula Nirmala Devi Vengadasan seorang suri rumah sempat berkongsi detik cemas ketika kejadian itu berlaku, "masa tu saya lipat kain depan lepas tu bunyi kuat berlaku, lepas tu saya pergi tengok, tanah semua runtuh.Dia yang panik, dan "takut, cepat melarikan diri dan sempat menelefon suami."Menurut Timbalan Pengarah Angkatan Pertahanan Awam (APM) Negeri Sembilan, Mejar (PA) Shamil Ithman, penduduk yang terkesan disaran untuk mencari tempat perlindungan yang lain kerana dikhuatiri terdapat pergerakan tanah sekiranya berlaku lagi hujan lebat berterusan.Beliau berkata demikian ketika ditemui di tempat kejadian di Nilai.


Projek naik taraf jalan di Perak bukan 'gula-gula' PRU

BATU KURAU, 30 Ogos- Menteri Besar Perak, Datuk Seri Saarani Mohamad menafikan projek-projek naik taraf jalan di negeri itu adalah ‘gula-gula’ Pilihan Raya Umum (PRU) akan datang.Sebaliknya ia disebabkan beberapa kekangan sebelum ini yang membuatkan projek berkenaan tertunda dan tidak dilaksana mengikut jadual.Jelas beliau, pelaksanaannya dibuat dengan meneliti secara terperinci prosedur-prosedur tertentu. "Ada sesetengah projek kita umumkan kelulusan tetapi pelaksanaannya lambat kerana masalah jajaran dan masalah pengambilan tanah sebagai contoh.Bukan kata kita 'menggula-gulakan' rakyat, kita umum sebab ia telah diputuskan," katanya selepas majlis perasmian Projek Pecah Tanah Jalan Baru Kamunting ke Anak Kurau Fasa 2 di sini.

(Datuk Seri Saarani Mohamad, Menteri Besar Perak)

Datuk Seri Saarani memberitahu, sejumlah RM73 juta diperuntukkan melalui Kementerian Pembangunan Luar Bandar (KPLB) bagi projek pembinaan jalan baharu dari Kamunting ke Anak Kurau. Projek yang dijangka siap sepenuhnya pada Julai 2025 itu bakal memendekkan jarak perjalanan daripada 22 kilometer kepada 11.2 kilometer.


Kolaborasi 3 stesen radio rai ambang merdeka 2022

(Aktiviti mewarna oleh kanak-kanak sempena Ambang Merdeka@Sedili 2022)

KOTA TINGGI, 30 Ogos- 1,600 Jalur Gemilang ke empat sekolah di Sedili, sempena Ambang Merdeka @ Sedili 2022 diedarkan JOHORfm bersama NEGERIfm dan MELAKAfm.Sebanyak 750 Jalur Gemilang diberi di Sekolah Menengah Kebangsaan Tan Sri Jaafar Albar, 550 untuk Sekolah Kebangsaan Seri Setia Jaya, serta 150 di setiap Sekolah Sedili Kecil dan Sekolah Sedili Besar.Ramlee Johari, Pengarah Jabatan Penyiaran Johor, berkata, "program seperti ini mendekatkan stesen-stesen radio negeri dengan pendengar, seterusnya memperkenal stesen radio milik RTM sebagai platform maklumat sahih dan tepat.“Apabila kita melaksanakan aktiviti turun padang, secara tidak langsung mendekatkan JOHORfm dengan pendengar dan hasil jelajah hari ini, kami dapati ada sekolah-sekolah yang mempunyai kelab penyiaran sendiri."Jadi kita boleh gunakan platform ini untuk menyampaikan mesej-mesej kerajaan khususnya kepada rakyat di peringkat awal lagi (sekolah).” Ujar beliau semasa program berkenaan berlangsung.

(Antara aktiviti murid Sekolah Kebangsaan Seri Setia Jaya, Kota Tinggi)

Sementara itu, Pengarah Jabatan Penyiaran Negeri Sembilan, Kamal Roslim berpendapat, program kemerdekaan di sekolah-sekolah membantu menyemai semangat patriotik dan semangat cintakan negara dalam kalangan murid dan pelajar.“Bila ada kolaborasi begini antara Johor dengan Melaka, matlamat kita hanya satu iaitu untuk menguar-uarkan kepada pendengar mengenai kepentingan RTM sebagai satu agensi penyiaran di Malaysia."Yang penting, apa yang kami cuba sampaikan mengenai kemerdekaan sampai kepada semua lapisan masyarakat.” Jelas Kamal Roslim yang ditemui semasa program.Menurut Timbalan Pengarah Penyiaran Melaka, Fitri Al Ibni Nadzri pula, “Kita mahu sama-sama menyemarakkan rasa sayang kepada negara melalui Keluarga Malaysia Teguh Bersama, daripada situ semua rakyat bersatu hati tidak kira kaum akan bersama-sama Jabatan Penyiaran menguar-uarkan semangat ini.”Antara aktiviti yang berlangsung sempena Ambang Merdeka@Sedili ialah Pertandingan Mewarna Kanak-Kanak, Persembahan Busking Kick Off Merdeka dan Pertandingan Memasak.Kemuncak acara pada malam ini adalah Konsert Ambang Merdeka yang menampilkan penyanyi tempatan seperti Tajul, Ismail Izzani, Elyana, Nizam Laksamana dan P. Radhi.


Semangat juang perajurit tanah air perlu dikenang

(Rozieana Ahmad, ADUN Pauh ketika menyampaikan sumbangan bekas perajurit tanah air)

PAUH, 30 Ogos- "Generasi hari ini perlu mengambil iktibar daripada apa yang berlaku dalam sejarah negara dalam mencapai kemerdekaan dan terus mempertahankan kemerdekaan negara yang dikecapi," kata Exco Negeri yang juga ADUN Pauh, Rozieana Ahmad.Semangat perjuangan bekas pegawai dan anggota Angkatan Tentera Malaysia dan Polis Diraja Malaysia yang berkorban nyawa demi mempertahankan keamanan dan kedaulatan negara seharusnya menjadi contoh dalam memupuk semangat patriotik.Jasa dan pengorbanan bekas perajurit yang berkorban nyawa demi mempertahankan keamanan dan kedaulatan negara perlu dikenang generasi hari ini.Ketika kita menikmati keselesaan dan kesenangan pada masa kini, ianya adalah bayaran pahit maung dan penderitaan yang dihadapi bekas perajurit suatu ketika dahulu. Kini ada di antara mereka yang uzur atau hilang upaya kekal ketika mempertahankan ibu pertiwi. Seramai lima bekas perajurit negara disantuni dengan sumbangan barangan keperluan harian dan wang tunai sebagai tanda ingatan atas jasa yang dicurahkan kepada negara tercinta.Beliau menyatakannya kepada media pada Program Ziarah Kasih Bekas Perajurit yang sakit terlantar dan uzur di sekitar Pauh.

(Rozieana Ahmad, ADUN Pauh ketika melawat bekas perajurit tanah air)


Bendera sabut keunikan SK Kota Rentang

(Bendera sabut kelapa yang dipasang di Sekolah Kebangsaan Kota Rentang, Alor Setar)

ALOR SETAR, 30 Ogos- Pelbagai cara dilakukan bagi menzahirkan semangat kemerdekaan negara yang ke 65 tahun, tidak terkecuali Sekolah Kebangsaan Kota Rentang, Alor Setar, guru dan pelajar membuat replika bendera jalur gemilang dengan menggunakan sabut kelapa. Idea kreatif ini turut mendapat kerjasama Persatuan Ibu Bapa dan Guru (PIBG) sekolah yang berjaya menyiapkannya dalam tempoh dua minggu.Guru Besar, Nor Ashikin Bakar berkata, "memandangkan sekolah ini berada ditengah-tengah kawasan kampung yang banyak mempunyai pokok kelapa, ianya memudahkan mereka mendapatkan bahan untuk membuat bendera berkenaan."Sabut kelapa yang dikumpul ini kemudiaannya dicat warna merah, putih, biru dan kuning menyerupai warna jalur gemilang. Selain itu, aktiviti ini juga mampu "menaikkan semangat warga sekolah dan warga kampung apabila disini ada sudut kemerdekaan."Ia secara tidak langsung mengajak warga kampung menaikan dan mengibarkan bendera." Jelas Nor Ashikin Bakar, Guru Besar SK Kota Rentang. Selain daripada sabut kelapa, bahan-bahan terpakai termasuk botol plastik yang telah siap digunting dijadikan replika bunga raya dihias cantik di hadapan pintu masuk sekolah. Pemasangan jalur gemilang di pagar Sekolah Kebangsaan Kota Rentang ini juga mampu menyemarakkan semangat patriotik ke dalam diri murid-murid.

(Nor Ashikin Bakar, Guru Besar SK Kota Rentang ketika ditemui pemberita RTM)


Rumah berusia lebih 150 tahun, hangus terbakar

(Operasi pemadaman kebakaran anggota bomba dari Balai Bomba dan Penyelamat Jalan Perak dan Lebuh Pantai)

GEORGE TOWN, 30 Ogos- Sebuah rumah berusia lebih 150 tahun di Jalan Gemas, George Town hangus dalam kebakaran lewat malam tadi.  Kejadian itu menyebabkan rumah berkeluasan 2500 kaki persegi musnah seratus peratus.  Api berjaya dipadamkan sepenuhnya pada pukul 1.30 pagi.  Jelas Saadon Moktar, Pengarah Bomba dan Penyelamat negeri, tiada sebarang kecederaan akibat kebakaran yang dilaporkan.Sepasang suami isteri yang merupakan penghuni rumah berjaya menyelamatkan diri pada awal kejadian.  Menurut Roslan Abdullah, pemilik rumah terbakar, "bunyi makin kuat lepas tu orang perempuan kata panas ni, saya buka pintu bilik."Buka pintu bilik dah nampak api semakin marak, lepas tu saya tak boleh buat apa saya tarik perempuan dulu la untuk bawa keluar, pintu pun terus terkunci. Pintu keluar terpaksa ditendang." Jelasnya ketika ditemui pemberita.

(Saadon Moktar, Pengarah Bomba dan Penyelamat negeri ketika ditemui pemberita)

Pengarah Bomba dan Penyelamat negeri, Saadon Moktar berkata, pihaknya menerima panggilan kecemasan pukul 11.28 malam dan tiba di lokasi lima minit kemudian. "Nasib baik kerana kebakaran hanya melibatkan sebuah rumah dan tidak merebak ke rumah-rumah yang lain."Mengikut keterangan daripada tuan rumah, api dipercayai bermula daripada tingkat atas rumah."Kita akan membuat siasatan kebakaran secara menyeluruh untuk memastikan punca kebakaran tersebut." Jelas Saadon Moktar, Pengarah Bomba dan Penyelamat negeri. Operasi pemadaman itu membabitkan seramai 40 pegawai dan anggota bomba dari Balai Bomba dan Penyelamat Jalan Perak dan Lebuh Pantai.  Operasi pemadaman kebakaran turut dibantu pasukan bomba sukarela.


FIESTA MERDEKA@UTAGHA dapat sambutan menggalakkan

(Orang ramai menyaksikan Program FIESTA MERDEKA@UTAGHA)

ALOR SETAR, 30 Ogos- Program FIESTA MERDEKA@UTAGHA yang diadakan di Menara Alor Setar, Kedah malam tadi, mendapat sambutan yang amat menggalakkan. Pelbagai acara diadakan sepanjang program tersebut yang turut menampilkan persembahan beberapa artis terkenal tanah air. Antaranya Afieq Shazwan, Projector Band, Drama Band, dan Yabang selain deklamasi puisi kemerdekaan oleh Saaidin Abdullah dan Puzi Hadi. Selain itu, fiesta turut menggabungkan kombinasi mantap juruhebah-juruhebah terkenal di kawasan utara seperti Dj E dan DJ Zul Renova dari KEDAHfm; Dj Iqbal dari PERLISfm; Dj Amin dari MUTIARAfm; DJ Najib dari LANGKAWIfm; dan DJ Reeq dari PERAKfm.

(Fairuz berkata Program FIESTA MERDEKA@UTAGHA dapat sambutan yang menggalakkan)

"Pada saya program yang seumpama ini amat bagus untuk dianjurkan. Dengannya secara tak langsung kita dapat menggalakkan atau menarik orang ramai untuk meningkatkan semangat cintakan negara dan semangat untuk menyemarakkan Bulan Kemerdekaan kita pada kali ini. Tahniah kepada RTM Kedah yang berjaya menganjurkan konsert yang amat bermakna ini," kata Timbalan Pengarah Bahagian Program Radio RTM, Fairuz Mohd Radzi. "Akhirnya perancangan kita yang telah kita rancang sekian lama telah berjaya kita laksanakan pada malam ini. Saya sangat berbesar hati kerana melihat sambutan yang sangat menggalakkan daripada penonton-penonton, dan juga saya sangat berterima kasih kepada rakan-rakan daripada zon utara iaitu RTM Perlis, RTM Pulau Pinang, RTM Langkawi dan RTM Perak yang telah sama-sama menyumbang dari segi kakitangan dan fasiliti yang kita perlukan," kata Pengarah Jabatan Penyiaran Negeri Kedah, Sharimah Abu Bakar.

(Sharimah berterima kasih kepada semua pihak yang terlibat)